Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση προγράμματος καταχώρισης ταξιδιωτών /* COM/2013/097 final - 2013/0059 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ · Αιτιολόγηση και στόχοι της πρότασης Οι προσφερόμενες από τις νέες τεχνολογίες δυνατότητες στον τομέα της ολοκληρωμένης διαχείρισης των συνόρων (ΟΔΣ) εξετάζονται διεξοδικά σε επίπεδο ΕΕ από το 2008, όταν η Επιτροπή δημοσίευσε την ανακοίνωση με τίτλο «Προετοιμασία των επόμενων σταδίων όσον αφορά τη διαχείριση των συνόρων στην Ευρωπαϊκή Ένωση»[1]. Στην ανακοίνωσή της η Επιτροπή πρότεινε τη θέσπιση προγράμματος καταχώρισης ταξιδιωτών (ΠΚΤ) για τακτικούς ταξιδιώτες υπηκόους τρίτων χωρών που έχουν υποβληθεί σε προκαταρκτικό έλεγχο ασφάλειας, με στόχο την ευκολότερη διέλευση των συνόρων. Το ΠΚΤ υιοθετήθηκε στο «Πρόγραμμα της Στοκχόλμης»[2] που εγκρίθηκε από το Ευρωπαϊκό Συμβούλιο τον Δεκέμβριο του 2009. Το Ευρωπαϊκό Συμβούλιο του Ιουνίου 2011 ζήτησε «να προχωρήσουν με ταχύ ρυθμό οι εργασίες για τα «ευφυή σύνορα». Ανταποκρινόμενη καταρχήν στο αίτημα αυτό, η Επιτροπή δημοσίευσε, στις 25 Οκτωβρίου 2011[3], ανακοίνωση σχετικά με τις επιλογές εφαρμογής συστήματος καταχώρισης εισόδου/ εξόδου και του ΠΚΤ. Η παρούσα πρόταση υποβάλλεται μαζί με πρόταση για τη θέσπιση συστήματος καταχώρισης εισόδου/ εξόδου και πρόταση τροποποίησης του κοινοτικού κώδικα για τους κανόνες που διέπουν τους ελέγχους στα σημεία διέλευσης των εξωτερικών συνόρων και την επιτήρηση των εξωτερικών συνόρων (κώδικας συνόρων του Σένγκεν, ΚΣΣ)[4] με σκοπό τη λειτουργία των δύο νέων συστημάτων. Υποβάλλεται χωριστή εκτίμηση επιπτώσεων για κάθε σύστημα. Η παρούσα πρόταση δεν επηρεάζει τους τελωνειακούς ελέγχους, δηλαδή τον έλεγχο των εμπορευμάτων. · Γενικό πλαίσιο Για τον καθορισμό των προϋποθέσεων, κριτηρίων και λεπτομερών κανόνων που διέπουν τους ελέγχους στα σημεία διέλευσης των εξωτερικών συνόρων και την επιτήρησή τους, εκδόθηκε στις 15 Μαρτίου 2006 ο ΚΣΣ. Σύμφωνα με το άρθρο 7, όλα τα πρόσωπα υπόκεινται σε ελέγχους στα εξωτερικά σύνορα. Κανονικά, διενεργούνται διεξοδικοί έλεγχοι σε υπηκόους τρίτων χωρών και στοιχειώδεις έλεγχοι σε πολίτες της ΕΕ και σε πρόσωπα που απολαμβάνουν το δικαίωμα της ελεύθερης κυκλοφορίας[5]. Εντούτοις, οι ισχύοντες κανόνες για τους υπηκόους τρίτων χωρών θα μπορούσαν να θεωρηθούν κοινοί και ενιαίοι, εφόσον εφαρμόζονται οι ίδιοι έλεγχοι ανεξάρτητα από ενδεχόμενες διαφορές στο βαθμό κινδύνου που παρουσιάζουν οι διάφοροι ταξιδιώτες ή στη συχνότητα των ταξιδιών τους. Αυτό αποδίδεται στο γεγονός ότι η ισχύουσα νομοθεσία δεν επιτρέπει εξαιρέσεις από την αρχή της διενέργειας διεξοδικών ελέγχων στα σύνορα, με εξαίρεση τις κατηγορίες υπηκόων τρίτων χωρών οι οποίες αναφέρονται ρητά στον ΚΣΣ ή στον κανονισμό για την τοπική διασυνοριακή κυκλοφορία[6], όπως οι αρχηγοί κρατών, οι διασυνοριακοί εργαζόμενοι και οι κάτοικοι παραμεθόριων περιοχών. Μόνο ένας πολύ περιορισμένος αριθμός ατόμων που διέρχονται τα εξωτερικά σύνορα μπορεί να επωφεληθεί από τις προαναφερόμενες εξαιρέσεις: περίπου δύο εκατομμύρια άτομα ή το 0,2% των συνολικών ροών ταξιδιωτών. Ο αριθμός αυτός αναμένεται να παραμείνει σε μεγάλο βαθμό σταθερός, με μια οριακή αύξηση που οφείλεται στην αυξημένη εφαρμογή των καθεστώτων τοπικής διασυνοριακής κυκλοφορίας. Έως το τέλος του 2010, τα κράτη μέλη είχαν εκδώσει 110.000 άδειες τοπικής διασυνοριακής κυκλοφορίας. Για να τηρηθούν οι διατάξεις του ΚΣΣ, ένας συνοριοφύλακας διαπιστώνει σε κάθε είσοδο ότι ο υπήκοος τρίτης χώρας εκπληρώνει όλες τις προϋποθέσεις εισόδου (σκοπός παραμονής στην ΕΕ, εάν διαθέτει επαρκή μέσα διαβίωσης και εάν έχει την πρόθεση να επιστρέψει στη χώρα καταγωγής του). Αυτό διαπιστώνεται βάσει συνομιλίας με τον ταξιδιώτη και με έλεγχο των αναγκαίων εγγράφων, όπως η επιβεβαίωση κράτησης για διαμονή σε κατάλυμα και ύπαρξης εισιτηρίου επιστροφής με αεροπλάνο/πλοίο/τρένο. Ο συνοριοφύλακας ελέγχει επίσης την επιτρεπόμενη παραμονή στον χώρο Σένγκεν, επί του παρόντος με υπολογισμό των σφραγίδων στο ταξιδιωτικό έγγραφο. Λαμβάνοντας υπόψη την προβλεπόμενη αύξηση των ροών των επιβατών στα εξωτερικά σύνορα, θα πρέπει να παρέχεται στους τακτικούς ταξιδιώτες υπηκόους τρίτων χωρών μια εναλλακτική διαδικασία συνοριακού ελέγχου που θα αντικαταστήσει σταδιακά την προσέγγιση του ελέγχου βάσει της χώρας καταγωγής με μια προσωποπαγή προσέγγιση. Στην πράξη, το ΠΚΤ θα εφαρμοζόταν στα σύνορα με τον εξής τρόπο: ο καταχωρισμένος ταξιδιώτης θα λάμβανε ένα μηχανικώς αναγνώσιμο αδειοδοτικό περιέχον μία μοναδική αναγνωριστική μονάδα (δηλ. τον αριθμό αίτησης), το οποίο θα σάρωνε κατά την άφιξη στα σύνορα και την αναχώρηση από αυτά με τη χρήση μιας αυτόματης πύλης. Η πύλη θα «διάβαζε» το αδειοδοτικό και το ταξιδιωτικό έγγραφο (και τον αριθμό της αυτοκόλλητης θεώρησης, κατά περίπτωση), καθώς και τα δακτυλικά αποτυπώματα των ταξιδιωτών, που θα συγκρίνονταν με τα αποθηκευθέντα στο κεντρικό αποθετήριο και σε άλλες βάσεις δεδομένων, καθώς και στο σύστημα πληροφοριών για τις θεωρήσεις (VIS) για τους κατόχους θεώρησης. Εάν όλοι οι έλεγχοι είναι επιτυχείς, ο ταξιδιώτης θα μπορεί να διέλθει μέσω της αυτόματης πύλης. Σε περίπτωση οποιουδήποτε προβλήματος, ένας συνοριοφύλακας θα παρείχε βοήθεια στον ταξιδιώτη. Η διέλευση των συνόρων θα διευκολυνόταν επίσης και κατά τον χειρωνακτικό συνοριακό έλεγχο, εφόσον οι συνοριοφύλακες δεν θα χρειαζόταν να υποβάλλουν «πρόσθετες» ερωτήσεις στον καταχωρισμένο ταξιδιώτη, όπως ο προορισμός του ταξιδιού και η ύπαρξη επαρκών μέσων διαβίωσης. Η θέσπιση συστήματος καταχώρισης εισόδου/ εξόδου (ΣΚΕΕ) με ή χωρίς τη χρήση βιομετρικών δεδομένων, όπου θα καταγράφονται στα εξωτερικά σύνορα οι είσοδοι και οι έξοδοι των υπηκόων τρίτων χωρών για βραχεία διαμονή, θα αποτελεί προϋπόθεση για να επιτρέπεται η προαναφερόμενη πλήρης αυτοματοποίηση των ελέγχων για καταχωρισμένους ταξιδιώτες. Το ΣΚΕΕ θα επέτρεπε την κατάργηση της προβλεπόμενης από τον κώδικα συνόρων Σένγκεν υποχρέωσης εναπόθεσης σφραγίδας στο ταξιδιωτικό έγγραφο, εφόσον η χειρωνακτική σφράγιση θα αντικατασταθεί από αυτόματη καταγραφή και υπολογισμό της διαμονής. Μόλις εκλείψει η υποχρέωση σφράγισης, θα καταστεί υποχρεωτική η χρήση του ΣΚΕΕ στα εξωτερικά σύνορα, ώστε να εξασφαλίζεται ότι ο υπήκοος τρίτης χώρας δεν έχει υπερβεί το νόμιμο δικαίωμα παραμονής στον χώρο Σένγκεν. Αυτό θα μπορούσε να συμβεί αυτόματα με τη χρησιμοποίηση της μηχανικώς αναγνώσιμης ζώνης του ταξιδιωτικού εγγράφου ή των δακτυλικών αποτυπωμάτων. Το ΠΚΤ μαζί με το ΣΚΕΕ θα βελτιώσουν ουσιαστικά τη διαχείριση και τον έλεγχο των ταξιδιωτικών ροών στα σύνορα με την ενίσχυση των ελέγχων, ενώ θα επιταχυνθεί η διέλευση των συνόρων για τους τακτικούς ταξιδιώτες εκτός ΕΕ που έχουν ελεγχθεί εκ των προτέρων. Το νομοθετικό δημοσιονομικό δελτίο που προσαρτάται στην παρούσα πρόταση βασίζεται στη μελέτη εξωτερικού συμβαλλόμενου σχετικά με το κόστος ενός ΣΚΕΕ και ενός ΠΚΤ. Με βάση τα ανωτέρω, ο στόχος της παρούσας πρότασης κανονισμού του Ευρωπαϊκού Κοινοβουλίου και του Συμβουλίου, είναι: – να θεσπισθούν οι διαδικασίες και όροι πρόσβασης στο ΠΚΤ, – να ορισθούν ο σκοπός, οι λειτουργίες και οι αρμοδιότητες όσον αφορά ένα αδειοδοτικό[7] - κεντρικό αποθετήριο, ως σύστημα αποθήκευσης δεδομένων καταχωρισμένων ταξιδιωτών, και – να ανατεθούν στον οργανισμό για τη λειτουργική διαχείριση πληροφοριακών συστημάτων μεγάλης κλίμακας στον χώρο ελευθερίας, ασφάλειας και δικαιοσύνης[8] (ο «Οργανισμός») η ανάπτυξη και λειτουργική διαχείριση του κεντρικού αποθετηρίου και ο καθορισμός τεχνικών προδιαγραφών για ένα αδειοδοτικό. Ο παρών κανονισμός θα αποτελέσει τη βασική πράξη του νομικού πλαισίου για το ΠΚΤ. Για να συμπληρωθεί αυτό το νομικό πλαίσιο, είναι επίσης αναγκαίο να τροποποιηθεί ο ΚΣΣ όσον αφορά τη διευκόλυνση της διέλευσης των συνόρων για τους υπηκόους τρίτων χωρών. Σχετική πρόταση για την τροποποίηση του ΚΣΣ υποβάλλεται παράλληλα με την παρούσα πρόταση. Ταυτόχρονα, υποβάλλεται και πρόταση για τη θέσπιση συστήματος καταχώρισης εισόδου /εξόδου για την καταγραφή των εισόδων και εξόδων υπηκόων τρίτων χωρών. · Ισχύουσες διατάξεις στον τομέα της πρότασης Κανονισμός (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν). Κανονισμός (ΕΚ) αριθ. 1931/2006 του Ευρωπαϊκού Κοινοβουλίου και του Συμβουλίου περί κανόνων σχετικά με την τοπική διασυνοριακή κυκλοφορία στα εξωτερικά χερσαία σύνορα των κρατών μελών και τροποποιήσεως των διατάξεων της σύμβασης Σένγκεν. Κανονισμός (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου για το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (Κανονισμός VIS). Κανονισμός (ΕΚ) του Ευρωπαϊκού Κοινοβουλίου και του Συμβουλίου αριθ. 810/2009 του Συμβουλίου για τη θέσπιση κοινοτικού κώδικα θεωρήσεων. Κανονισμός (ΕΕ) αριθ. 1077/2011 του Ευρωπαϊκού Κοινοβουλίου και του Συμβουλίου σχετικά με την ίδρυση ευρωπαϊκού οργανισμού για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης. 2. ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΤΩΝ ΕΠΙΠΤΩΣΕΩΝ · Διαβουλεύσεις με τα ενδιαφερόμενα μέρη Η διαβούλευση με τα ενδιαφερόμενα μέρη περιγράφεται στο συνοδευτικό έγγραφο εκτίμησης επιπτώσεων. · Εκτίμηση επιπτώσεων Η πρώτη εκτίμηση επιπτώσεων[9] διενεργήθηκε το 2008 κατά την προετοιμασία της ανακοίνωσης της Επιτροπής σχετικά με το εξεταζόμενο θέμα και η δεύτερη ολοκληρώθηκε το 2013[10]. Η πρώτη εκτίμηση ανέλυσε τις επιλογές πολιτικής και τον πιθανότερο αντίκτυπό τους και έκρινε ότι πρέπει να θεσπιστεί ένα ΠΚΤ για τους υπηκόους τρίτων χωρών. Σε συνέχεια της διαβούλευσης και του προκαταρκτικού ελέγχου, η δεύτερη εκτίμηση επιπτώσεων ανέλυσε τις βασικές επιλογές εφαρμογής. Μετά την ανάλυση των εναλλακτικών επιλογών καθώς και των επιμέρους επιλογών, κρίθηκε ότι ένα ΠΚΤ με την καταβολή τέλους για τακτικούς ταξιδιώτες τρίτων χωρών, που έχουν υποβληθεί σε προκαταρκτικό έλεγχο ασφάλειας και δεδομένων, με αποθήκευση των δεδομένων (βιομετρικά και αλφαριθμητικά δεδομένα και ένας μοναδικός αναγνωριστικός κωδικός) σε ένα κεντρικό αποθετήριο και αποθήκευση του μοναδικού αναγνωριστικού κωδικού (αριθμός αίτησης) σε αδειοδοτικό, αποτελούσε την πλέον εφικτή επιλογή ώστε να διασφαλίζεται η ομαλή ροή επιβατών στα εξωτερικά σύνορα χωρίς να μειώνεται το επίπεδο ασφαλείας στην ΕΕ. Η επιλογή αυτή περιορίζει στο ελάχιστο τη χρήση των δεδομένων προσωπικού χαρακτήρα στο σύστημα ΤΠ της ΕΕ, εφόσον οι συνοριοφύλακες δεν αναζητούν προσωπικά δεδομένα κατά τον πρωτοβάθμιο έλεγχο, και αποφεύγει τα βασικά μειονεκτήματα του συστήματος που βασίζεται μόνο στο αδειοδοτικό. Η εφαρμογή των ίδιων διατάξεων περί προστασίας των δεδομένων που ισχύουν για το VIS και η διατήρηση της υφιστάμενης κατάστασης, μεταξύ άλλων όσον αφορά τη διατήρηση των πληροφοριών για ανώτατο διάστημα πέντε ετών, θα είναι απαραίτητη για να διασφαλιστούν διατάξεις επαρκούς προστασίας των δεδομένων για την προτιμώμενη επιλογή. Τα δεδομένα προσωπικού χαρακτήρα που καταχωρίζονται στο κεντρικό αποθετήριο (βιομετρικά και αλφαριθμητικά δεδομένα από αιτήσεις) δεν θα πρέπει να διατηρούνται για μεγαλύτερο διάστημα από αυτό που είναι απαραίτητο για τις ανάγκες του ΠΚΤ. Είναι σκόπιμο να διατηρούνται τα δεδομένα για ανώτατο διάστημα πέντε ετών, έτσι ώστε τα δεδομένα που αφορούν προηγούμενες αιτήσεις να μπορούν να λαμβάνονται υπόψη για την αξιολόγηση μεταγενέστερων αιτήσεων ένταξης στο ΠΚΤ ή για την ανανέωση της πρόσβασης στο ΠΚΤ, καθώς και να λαμβάνεται υπόψη η επαναχρησιμοποίηση δακτυλικών αποτυπωμάτων που φυλάσσονται στο αποθετήριο (59 μήνες). Επιπλέον, μια πενταετής περίοδος διατήρησης θα επέτρεπε την παροχή πρόσβασης στο ΠΚΤ επί πέντε έτη χωρίς νέα αίτηση. Η πρώτη πρόσβαση στο ΠΚΤ θα πρέπει να χορηγείται για χρονική περίοδο ενός έτους. Η πρόσβαση μπορεί να παρατείνεται κατά δύο έτη, με δυνατότητα περαιτέρω ανανέωσης δύο ετών χωρίς νέα αίτηση. Νέα αίτηση θα πρέπει να υποβάλλεται για την ανανέωση της πρόσβασης κατά τη λήξη της πενταετίας. Αυτό θα ήταν σύμφωνο με την έκδοση θεώρησης πολλαπλών εισόδων για ταξιδιώτες (ανώτατη περίοδος πέντε ετών) τα δεδομένα των οποίων διατηρούνται στο VIS επί πέντε έτη. Τέσσερα δακτυλικά αποτυπώματα πρέπει να αποθηκεύονται στο κεντρικό αποθετήριο, ώστε να εξασφαλίζεται η ακριβής αναγνώριση των καταχωρισμένων ταξιδιωτών στα σημεία διέλευσης των εξωτερικών συνόρων. Η αποθήκευση δεδομένων αποτυπωμάτων τεσσάρων δακτύλων εγγυάται ότι υπάρχουν διαθέσιμα επαρκή στοιχεία σε κάθε περίσταση, με τη διατήρηση μιας εύλογης ποσότητας δεδομένων. Η αποθήκευση αποτυπωμάτων μόνο ενός ή δύο δακτύλων μπορεί να προκαλέσει προβλήματα για τους ταξιδιώτες και για τις συνοριακές αρχές στα εξωτερικά σύνορα, διότι ενδέχεται να υπάρξουν στίγματα, αλλοιώσεις ή ρωγμές στα δακτυλικά αποτυπώματα. Αυτό έχει ιδιαίτερη σημασία για το ΠΚΤ, διότι η πρόσβαση μπορεί να παρασχεθεί για πέντε έτη και τα ίδια δακτυλικά αποτυπώματα να χρησιμοποιηθούν εκ νέου (59 μήνες), σε περίπτωση που ο καταχωρισμένος ταξιδιώτης υποβάλει νέα αίτηση. Τα δεδομένα που αποθηκεύονται στο κεντρικό αποθετήριο θα είναι διαθέσιμα για τους συνοριοφύλακες μόνο κατά την αξιολόγηση αιτήσεων, την ανάκληση ή την επέκταση της πρόσβασης στο ΠΚΤ, σε περίπτωση απώλειας ή κλοπής αδειοδοτικού ή τυχόν προβλημάτων με τη διευκόλυνση της συνοριακής διέλευσης καταχωρισμένων ταξιδιωτών. Κατά τον συνοριακό έλεγχο, ένας συνοριοφύλακας λαμβάνει από το κεντρικό αποθετήριο μόνο την πληροφορία σύμπτωσης ή μη σύμπτωσης (hit/no hit) των δεδομένων. Συνεπώς, η προτιμώμενη επιλογή παρέχει μια αναλογική ισορροπία ανάμεσα στην ασφάλεια, τη διευκόλυνση και την προστασία των δεδομένων. Για να εξασφαλίζεται η εύκολη πρόσβαση στο ΠΚΤ, οι υπήκοοι τρίτων χωρών θα πρέπει να είναι σε θέση να υποβάλουν αίτηση για το ΠΚΤ στο προξενείο οποιουδήποτε κράτους μέλους ή σε οποιοδήποτε σημείο διέλευσης των εξωτερικών συνόρων. Με αυτόν τον τρόπο, θα εξασφαλιζόταν μεγαλύτερος αριθμός συμμετεχόντων στο πρόγραμμα, γεγονός που θα βοηθούσε τα κράτη μέλη να διαχειρίζονται τις ροές των ταξιδιωτών στα σημεία διέλευσης των εξωτερικών συνόρων. Οι αιτήσεις θα πρέπει να εξετάζονται με βάση τα ίδια κριτήρια που ισχύουν για την έκδοση θεωρήσεων πολλαπλών εισόδων. Ωστόσο, για την εξέταση των αιτήσεων που υποβάλλουν μέλη οικογένειας πολιτών της Ένωσης, πρέπει να εφαρμόζονται τα ίδια κριτήρια με αυτά που χρησιμοποιούνται για την εξέταση των αιτήσεών τους θεώρησης εισόδου. Τα κράτη μέλη μπορούν να αποφασίσουν αν θα χρησιμοποιήσουν και αν θα εγκαταστήσουν αυτοματοποιημένα συστήματα ελέγχου στα σημεία διέλευσης των εξωτερικών συνόρων τους. Είναι σαφές ότι ο συνολικός αντίκτυπος από τη συνδυασμένη χρήση των ίδιων κριτηρίων ελέγχου ασφάλειας όπως και για τις θεωρήσεις πολλαπλής εισόδου, με πλήρη αυτοματοποίηση του συνοριακού ελέγχου έχει τη μεγαλύτερη δυνατή επίπτωση στη διευκόλυνση της συνοριακής διέλευσης των καταχωρισμένων ταξιδιωτών. Επιπλέον, διατηρεί υψηλό επίπεδο ασφάλειας, με παράλληλο σεβασμό των θεμελιωδών δικαιωμάτων. Είναι επίσης η λιγότερο δαπανηρή προσέγγιση, λαμβάνοντας υπόψη τις δαπάνες για μια αυστηρότερη διαδικασία εκ των προτέρων ελέγχου και ημι-αυτοματοποιημένου συνοριακού ελέγχου. Η πλήρης αυτοματοποίηση θα ήταν οικονομικά αποδοτικό εργαλείο, ιδίως στα σημεία συνοριακής διέλευσης με τη μεγαλύτερη κίνηση στα οποία υπάρχει ήδη σήμερα πρόβλημα ικανότητας διεκπεραίωσης και σχηματίζονται ουρές. Κάθε κράτος μέλος θα έπρεπε, ωστόσο, να αξιολογήσει για κάθε σημείο συνοριακής διέλευσης χωριστά αν το αυτοματοποιημένο σύστημα συνοριακού ελέγχου θα αύξανε την ικανότητα διεκπεραίωσης του κάθε σημείου διέλευσης και, κατά συνέπεια, αν θα μείωνε για τους ταξιδιώτες τον χρόνο διέλευσης των συνόρων, θα αποδέσμευε ανθρώπινους πόρους και θα παρείχε στο κράτος μέλος ένα εργαλείο διαχείρισης των αυξανόμενων ταξιδιωτικών ροών. Ανεξάρτητα από το αν χρησιμοποιούνται αυτοματοποιημένα συστήματα συνοριακού ελέγχου, η διευκόλυνση της συνοριακής διέλευσης θα πρέπει να εφαρμόζεται σε όλα τα σημεία διέλευσης των εξωτερικών συνόρων για υπηκόους τρίτων χωρών που έχουν λάβει άδεια πρόσβασης στο ΠΚΤ. Για να εξασφαλιστεί αξιόπιστος έλεγχος των αιτούντων θεώρηση, θα είναι αναγκαία η επεξεργασία βιομετρικών δεδομένων (δακτυλικών αποτυπωμάτων) στο κεντρικό αποθετήριο και η επαλήθευση βιομετρικών δεδομένων στα σημεία διέλευσης των εξωτερικών συνόρων[11]. Η επιτροπή εκτίμησης επιπτώσεων (ΕΕΕ) εξέτασε το σχέδιο εκτίμησης επιπτώσεων και εξέδωσε τη γνώμη της στις 14 Μαρτίου 2012. Οι συστάσεις για βελτιώσεις ελήφθησαν υπόψη στην τελική έκδοση της έκθεσης. Συγκεκριμένα, επήλθαν οι ακόλουθες τροποποιήσεις: το σενάριο αναφοράς έγινε ακριβέστερο και σαφέστερο· διευρύνθηκε ο ορισμός του προβλήματος, και με βάση τα συμπεράσματα από την ανάπτυξη των άλλων συστημάτων ΤΠ μεγάλης κλίμακας και τα συμπεράσματα από την εφαρμογή αυτοματοποιημένων διαδικασιών συνοριακού ελέγχου και εθνικών ΠΚΤ που εφαρμόζονται σε κράτη μέλη και σε τρίτες χώρες· βελτιώθηκαν οι συνδέσεις με τα παραρτήματα και την εκτίμηση επιπτώσεων του 2008· δόθηκε όσο το δυνατόν ευρύτερη δημοσιότητα στις απόψεις των ενδιαφερομένων μερών, λαμβάνοντας υπόψη ότι οι απόψεις που εξέφρασαν οι ενδιαφερόμενοι φορείς είχαν πολύ γενικό χαρακτήρα· επεκτάθηκε η εξήγηση της μεθόδου που χρησιμοποιήθηκε για τον υπολογισμό του κόστους και αναφέρθηκαν με μεγαλύτερη ακρίβεια το αναμενόμενο κόστος και τα οφέλη για τα διάφορα ενδιαφερόμενα μέρη· διευκρινίστηκε η επαναχρησιμοποίηση συνοριοφυλάκων λαμβάνοντας υπόψη την αναμενόμενη αύξηση των ταξιδιωτικών ροών· τέλος, προστέθηκε μια σαφής επισκόπηση των απόψεων του Ευρωπαίου Επόπτη Προστασίας Δεδομένων. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ · Σύνοψη των προτεινόμενων δράσεων Πρέπει να ορισθούν ο σκοπός και οι λειτουργίες του ΠΚΤ που περιλαμβάνει αδειοδοτικό - κεντρικό αποθετήριο καθώς και οι σχετικές αρμοδιότητες. Επιπλέον, πρέπει να δοθεί εντολή στον Οργανισμό για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης για την ανάπτυξη, τη θεσμοθέτηση και επιχειρησιακή διαχείριση του κεντρικού αποθετήριου και τον καθορισμό τεχνικών προδιαγραφών για ένα αδειοδοτικό με βάση τον εκ των προτέρων καθορισμό των επιχειρησιακών αναγκών. Θα καθοριστούν οι διαδικασίες και οι όροι για την εξέταση αιτήσεων για το ΠΚΤ και την αποθήκευση δεδομένων καταχωρισμένων ταξιδιωτών. Λεπτομερής εξήγηση της πρότασης ανά άρθρο περιέχεται σε χωριστό έγγραφο εργασίας των υπηρεσιών της Επιτροπής. · Νομική βάση Το άρθρο 74 και το άρθρο 77 παράγραφος 2 στοιχεία β) και δ) της Συνθήκης για τη λειτουργία της Ευρωπαϊκής Ένωσης αποτελούν τη νομική βάση για τον παρόντα κανονισμό. Το άρθρο 77 παράγραφος 2) στοιχεία β) και δ) παρέχει την αναγκαία νομική βάση για περαιτέρω εξειδίκευση των μέτρων σχετικά με τη διέλευση των εξωτερικών συνόρων των κρατών μελών και για την επεξεργασία προδιαγραφών και διαδικασιών τις οποίες πρέπει να τηρούν τα κράτη μέλη κατά τη διενέργεια ελέγχων προσώπων στα εξωτερικά σύνορα. Το άρθρο 74 παρέχει τη δέουσα νομική βάση για τη θέσπιση και τη διατήρηση του ΠΚΤ καθώς και για τις διαδικασίες ανταλλαγής πληροφοριών μεταξύ των κρατών μελών, εξασφαλίζοντας τη συνεργασία μεταξύ των αρμοδίων αρχών των κρατών μελών και μεταξύ αυτών των αρχών και της Επιτροπής στους τομείς που καλύπτει ο τίτλος V της Συνθήκης. · Αρχή της επικουρικότητας Σύμφωνα με άρθρο 74 και το άρθρο 77 παράγραφος 2 στοιχεία β) και δ) της Συνθήκης για τη λειτουργία της Ευρωπαϊκής Ένωσης, η Ένωση έχει αρμοδιότητα να λαμβάνει μέτρα όσον αφορά τους ελέγχους των προσώπων και την αποτελεσματική εποπτεία της διέλευσης των εξωτερικών συνόρων των κρατών μελών. Οι κείμενες διατάξεις της ΕΕ σχετικά με τη διέλευση των εξωτερικών συνόρων των κρατών μελών πρέπει να τροποποιηθούν, ώστε να ληφθούν υπόψη η αυξανόμενη ροή ταξιδιωτών και οι δυνατότητες που προσφέρει η νέα τεχνολογία. Επίσης απαιτείται ένα κοινό καθεστώς για τη θέσπιση εναρμονισμένων κανόνων σχετικά με τη διευκόλυνση της διέλευσης των συνόρων για καταχωρισμένους ταξιδιώτες, έτσι ώστε η διευκόλυνση να εφαρμόζεται σε όλα τα σημεία διέλευσης των συνόρων Σένγκεν, χωρίς ξεχωριστή διαδικασία έλεγχου και χωρίς να μειωθεί η ασφάλεια. Κατά συνέπεια, ο στόχος της πρότασης δεν μπορεί να επιτευχθεί ικανοποιητικά από τα κράτη μέλη. · Αρχή της αναλογικότητας Το άρθρο 5 της Συνθήκης για την Ευρωπαϊκή Ένωση ορίζει ότι η δράση της Ένωσης δεν υπερβαίνει το αναγκαίο για την επίτευξη των στόχων της Συνθήκης. Η επιλεγείσα μορφή για την παρούσα δράση της ΕΕ θα πρέπει να συμβάλει στην επίτευξη του στόχου της πρότασης και την αποτελεσματικότερη δυνατή εφαρμογή της. Η προτεινόμενη πρωτοβουλία αποτελεί μία περαιτέρω ανάπτυξη του κεκτημένου του Σένγκεν, ώστε να εξασφαλιστεί ότι οι κοινοί κανόνες στα εξωτερικά σύνορα εφαρμόζονται με τον ίδιο τρόπο σε όλα τα κράτη μέλη. Συνεπώς, η πρόταση είναι σύμφωνη με την αρχή της αναλογικότητας. · Επιλογή του μέσου Προτεινόμενη πράξη: κανονισμός. Άλλες νομοθετικές πράξεις δεν θα ήταν κατάλληλες για τους ακόλουθους λόγους: Η παρούσα πρόταση θα θεσπίσει ενιαίους για όλα τα κράτη μέλη κανόνες σχετικά με τους συνοριακούς ελέγχους στα εξωτερικά σύνορα. Ως εκ τούτου, μόνο ο κανονισμός μπορεί να επιλεγεί ως νομοθετική πράξη. · Θεμελιώδη δικαιώματα Ο προτεινόμενος κανονισμός μπορεί να έχει αντίκτυπο στα θεμελιώδη δικαιώματα, ιδίως όσον αφορά την προστασία των δεδομένων προσωπικού χαρακτήρα (άρθρο 8 του Χάρτη Θεμελιωδών Δικαιωμάτων της ΕΕ) και το δικαίωμα πραγματικής προσφυγής (άρθρο 47 του Χάρτη). Η πρόταση περιέχει διασφαλίσεις, ιδίως σύμφωνα με τα άρθρα 15 και 16 σε περιπτώσεις απόρριψης ή ανάκλησης της πρόσβασης στο ΠΚΤ, που προβλέπουν το δικαίωμα αποτελεσματικής προσφυγής, και σύμφωνα με τα άρθρα 48 και 49 σχετικά με το δικαίωμα ενημέρωσης, πρόσβασης, διόρθωσης και διαγραφής των δεδομένων για τον σκοπό του κανονισμού, που περιλαμβάνουν επίσης το προβλεπόμενο στο άρθρο 51 δικαίωμα πραγματικής προσφυγής. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση της Επιτροπής για το επόμενο πολυετές δημοσιονομικό πλαίσιο (ΠΔΠ) περιλαμβάνει πρόταση ποσού 4,6 δισ. ευρώ για το Ταμείο Εσωτερικής Ασφάλειας (ΤΕΑ) για την περίοδο 2014-2020. Η πρόταση προβλέπει τη διάθεση ενδεικτικού ποσού 1,1 δισ. ευρώ για την ανάπτυξη ενός ΣΚΕΕ και ενός ΠΚΤ, με την παραδοχή ότι οι δαπάνες ανάπτυξής τους δεν θα ξεκινούσαν πριν το 2015[12]. Η εν λόγω χρηματοδοτική στήριξη θα καλύπτει όχι μόνο το κόστος των κεντρικών δεδομένων για το σύνολο της περιόδου του ΠΔΠ (σε επίπεδο ΕΕ, για το κόστος της ανάπτυξης όσο και για το λειτουργικό κόστος), αλλά και το κόστος ανάπτυξης των εθνικών δεδομένων των κρατών μελών αυτών των δύο συστημάτων, εντός των ορίων των διαθέσιμων πόρων. Η χορήγηση χρηματοδοτικής στήριξης για εθνικές αναπτυξιακές δαπάνες θα εξασφαλίσει ότι οι δύσκολες οικονομικές συνθήκες σε εθνικό επίπεδο δεν θέτουν σε κίνδυνο ούτε καθυστερούν τα έργα. Τούτο περιλαμβάνει ποσό 145 εκατ. ευρώ για δαπάνες σε εθνικό επίπεδο για τη στέγαση των συστημάτων ΤΟ, τον χώρο της στέγασης και τον εξοπλισμό του τελικού χρήστη, καθώς και τον χώρο των γραφείων των χειριστών. Επίσης, περιλαμβάνει ποσό 341 εκατ. ευρώ για δαπάνες σε εθνικό επίπεδο που συνδέονται με τη συντήρηση, όπως για άδειες χρήσης υλισμικού και λογισμικού. Όταν τα νέα συστήματα τεθούν σε λειτουργία, οι μελλοντικές επιχειρησιακές δαπάνες στα κράτη μέλη θα μπορούσαν να χρηματοδοτηθούν από τα εθνικά τους προγράμματα. Προτείνεται να μπορούν τα κράτη μέλη να χρησιμοποιούν το 50% των κονδυλίων των εθνικών προγραμμάτων για την κάλυψη λειτουργικών δαπανών των συστημάτων ΤΠ που χρησιμοποιούνται για τη διαχείριση των μεταναστευτικών ροών στα εξωτερικά σύνορα της Ένωσης. Οι δαπάνες αυτές μπορούν να περιλαμβάνουν τα έξοδα για τη διαχείριση του VIS, του SIS και των νέων συστημάτων που δημιουργούνται αυτή την περίοδο, τις δαπάνες προσωπικού, δαπάνες εξυπηρέτησης, μισθώματα ασφαλών χώρων κλπ. Συνεπώς, η μελλοντική πράξη θα εξασφαλίσει τη συνέχεια της χρηματοδότησης, κατά περίπτωση. Οι δαπάνες για την αυτοματοποίηση θα διαφέρουν σε μεγάλο βαθμό ανάλογα με τον αριθμό των αυτόματων πυλών που θα επιφορτιστούν με την εκτέλεσή της. 5. ΣΥΜΠΛΗΡΩΜΑΤΙΚΕΣ ΠΛΗΡΟΦΟΡΙΕΣ · Συμμετοχή Η παρούσα πρόταση βασίζεται στο κεκτημένο του Σένγκεν όσον αφορά τη διέλευση των εξωτερικών συνόρων. Ως εκ τούτου, θα πρέπει να εξετασθούν οι ακόλουθες επιπτώσεις σε σχέση με τα διάφορα πρωτόκολλα και τις συμφωνίες με συνδεδεμένες χώρες: Δανία: Σύμφωνα με τα άρθρα 1 και 2 του πρωτοκόλλου (αριθ. 22) για τη θέση της Δανίας, το οποίο έχει προσαρτηθεί στη Συνθήκη για την Ευρωπαϊκή Ένωση (ΣΕΕ) και τη Συνθήκη για τη λειτουργία της Ευρωπαϊκής Ένωσης (ΣΛΕΕ), η Δανία δεν συμμετέχει στη θέσπιση από το Συμβούλιο μέτρων βάσει του τίτλου V του τρίτου μέρους της ΣΛΕΕ. Δεδομένου ότι ο παρών κανονισμός αναπτύσσει περαιτέρω το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει σχετικά με τον παρόντα κανονισμό, εάν θα τον εφαρμόσει στο εθνικό της δίκαιο. Ηνωμένο Βασίλειο και Ιρλανδία: Σύμφωνα με τα άρθρα 4 και 5 του πρωτοκόλλου που ενσωματώνει το κεκτημένο Σένγκεν στο πλαίσιο της Ευρωπαϊκής Ένωσης, καθώς και με την απόφαση 2000/365/EΚ του Συμβουλίου, της 29 Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας και την απόφαση 2002/192/EΚ του Συμβουλίου, της 28ης Φεβρουαρίου 2002, σχετικά με το αντίστοιχο αίτημα της Ιρλανδίας να συμμετέχει σε ορισμένες από τις διατάξεις του κεκτημένου Σένγκεν, το Ηνωμένο Βασίλειο και η Ιρλανδία δεν συμμετέχουν στη διαδικασία έκδοσης του κανονισμού για το πρόγραμμα καταχώρισης ταξιδιωτών και δεν δεσμεύονται από αυτόν ούτε υπόκεινται στην εφαρμογή του. Ισλανδία και Νορβηγία: Οι διαδικασίες που καθορίζονται στη συμφωνία τη συναφθείσα από το Συμβούλιο της Ευρωπαϊκής Ένωσης και από τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου, εφαρμόζονται εφόσον η παρούσα πρόταση βασίζεται στο κεκτημένο του Σένγκεν, όπως ορίζεται στο παράρτημα της παρούσας συμφωνίας[13]. Ελβετία: Ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που συνήφθη μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν[14]. Λιχτενστάιν: Η παρούσα πρόταση αποτελεί ανάπτυξη των διατάξεων του κεκτημένου του Σένγκεν, κατά την έννοια του Πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν[15]. Κύπρος: Ο παρών κανονισμός αποτελεί πράξη που βασίζεται στο κεκτημένο Σένγκεν ή σχετίζεται κατ’ άλλον τρόπο με αυτό, κατά την έννοια του άρθρου 3 παράγραφος 2 της πράξης προσχώρησης του 2003. Βουλγαρία και Ρουμανία: Ο παρών κανονισμός αποτελεί πράξη που βασίζεται στο κεκτημένο Σένγκεν ή σχετίζεται κατ’ άλλον τρόπο με αυτό, κατά την έννοια του άρθρου 4 παράγραφος 2 της πράξης προσχώρησης του 2005. 2013/0059 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση προγράμματος καταχώρισης ταξιδιωτών ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 74 και το άρθρο 77 παράγραφος 2 στοιχεία β) και δ), Έχοντας υπόψη την πρόταση της Ευρωπαϊκής Επιτροπής[16], Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[17], Έχοντας υπόψη τη γνώμη της Επιτροπής των Περιφερειών[18], Μετά από διαβούλευση με τον Ευρωπαίο Επόπτη Προστασίας Δεδομένων, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Οι συνοριακοί έλεγχοι οφείλουν να διασφαλίζουν υψηλό επίπεδο ασφάλειας, περιορίζοντας παράλληλα τον χρόνο αναμονής κατά τον μεγαλύτερο δυνατό βαθμό. Η αύξηση των ταξιδιωτικών ροών στα εξωτερικά σύνορα επιτείνει την ανάγκη για εξεύρεση νέων λύσεων για την επίτευξη αυτών των στόχων. Μια μεγαλύτερη διαφοροποίηση των συνοριακών ελέγχων θα επιτρέψει στα κράτη μέλη να χρησιμοποιούν απλουστευμένους ελέγχους για τους υπηκόους τρίτων χωρών οι οποίοι έχουν αξιολογηθεί ως χαμηλού κινδύνου. (2) Οι πολίτες της ΕΕ μπορούν να χρησιμοποιούν αυτοματοποιημένα συστήματα συνοριακού ελέγχου, αποδεδειγμένης αποτελεσματικότητας ως προς την επίσπευση των συνοριακών ελέγχων. Η χρήση αυτών των συστημάτων πρέπει να καταστεί δυνατή και για τους υπηκόους τρίτων χωρών, ώστε να συμβάλει στον περιορισμό του χρόνου αναμονής, εξασφαλίζοντας ταυτόχρονα υψηλό επίπεδο ασφάλειας. (3) Η ανακοίνωση της Επιτροπής, της 13ης Φεβρουαρίου 2008, με τίτλο «Προετοιμασία των επόμενων σταδίων όσον αφορά τη διαχείριση των συνόρων στην Ευρωπαϊκή Ένωση»[19] τονίζει την ανάγκη θέσπισης ενός προγράμματος καταχώρισης ταξιδιωτών (ΠΚΤ) για τακτικούς ταξιδιώτες υπηκόους τρίτων χωρών και καθιέρωσης συστήματος αυτοματοποιημένου συνοριακού ελέγχου με στόχο να διευκολυνθεί η διέλευση των εξωτερικών συνόρων στο πλαίσιο της ευρωπαϊκής στρατηγικής ολοκληρωμένης διαχείρισης των συνόρων. (4) Το Ευρωπαϊκό Συμβούλιο της 19ης και 20ής Ιουνίου 2008 επισήμανε τη σημασία του να συνεχιστούν οι προσπάθειες για την ανάπτυξη της ολοκληρωμένης στρατηγικής διαχείρισης των συνόρων, η οποία περιλαμβάνει την καλύτερη χρήση των σύγχρονων τεχνολογιών για τη βελτίωση της διαχείρισης των εξωτερικών συνόρων. (5) Η ανακοίνωση της Επιτροπής της 10ης Ιουνίου 2009, με τίτλο «Ένας χώρος ελευθερίας, ασφάλειας και δικαιοσύνης στην υπηρεσία των πολιτών»[20] τονίζει την ανάγκη θέσπισης ΠΚΤ για να εξασφαλιστεί η απρόσκοπτη είσοδος στην Ένωση. (6) Το Ευρωπαϊκό Συμβούλιο ζήτησε, στη συνεδρίασή του της 23ης και 24ης Ιουνίου 2011, να επισπευσθούν οι εργασίες για τα «ευφυή σύνορα». Ανταποκρινόμενη καταρχήν στο αίτημα αυτό, η Επιτροπή εξέδωσε ανακοίνωση σε με τίτλο «Ευφυή σύνορα - Επιλογές και μελλοντική πορεία», στις 25 Οκτωβρίου 2011. (7) Το ΠΚΤ πρέπει να αποσκοπεί στη διευκόλυνση της διέλευσης των εξωτερικών συνόρων της Ένωσης από τακτικούς ταξιδιώτες υπηκόους τρίτων χωρών που έχουν υποβληθεί σε προκαταρκτικό έλεγχο ασφάλειας και δεδομένων. (8) Οι διατάξεις για το ΠΚΤ πρέπει να είναι κοινές σε όλα τα κράτη μέλη, ώστε να μπορεί ένας καταχωρισμένος ταξιδιώτης να επωφελείται από τους απλούστερους ελέγχους στα σημεία διέλευσης των εξωτερικών συνόρων όλων των κρατών μελών, χωρίς να απαιτείται χωριστός προκαταρκτικός έλεγχος ασφάλειας και δεδομένων από το κάθε κράτος μέλος. (9) Είναι αναγκαίο να διευκρινισθούν οι στόχοι και η τεχνική αρχιτεκτονική του ΠΚΤ, να καθορισθούν οι κανόνες λειτουργίας και χρήσης του προγράμματος και να προσδιοριστούν οι αρμοδιότητες για το σύστημα, καθώς και οι κατηγορίες δεδομένων που θα εισάγονται σε αυτό, οι σκοποί για τους οποίους εισάγονται τα δεδομένα, τα κριτήρια εισαγωγής τους, οι αρχές που εξουσιοδοτούνται να έχουν πρόσβαση στα δεδομένα και διεξοδικότεροι κανόνες για την επεξεργασία και την προστασία των δεδομένων προσωπικού χαρακτήρα. (10) Ο Οργανισμός για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης, που ιδρύθηκε με τον κανονισμό (ΕΕ) αριθ. 1077/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011 σχετικά την ίδρυση ευρωπαϊκού Οργανισμού για τη λειτουργική διαχείριση συστημάτων ΤΠ μεγάλης κλίμακας στον τομέα της ελευθερίας, ασφάλειας και δικαιοσύνης[21] (εφεξής «Οργανισμός»), πρέπει να είναι αρμόδιος για την ανάπτυξη και διαχείριση ενός κεντρικού συστήματος το οποίο αποτελείται από ένα κεντρικό αποθετήριο, ένα εφεδρικό κεντρικό αποθετήριο, ενιαίες διεπαφές σε κάθε κράτος μέλος, δίκτυο σημείων εισόδου και υποδομή επικοινωνίας μεταξύ του κεντρικού αποθετηρίου και του δικτύου σημείων εισόδου. Επιπλέον, ο Οργανισμός θα πρέπει να είναι υπεύθυνος για τον καθορισμό τεχνικών προδιαγραφών για το αδειοδοτικό, προκειμένου να εξασφαλιστεί η διαλειτουργικότητα του ΠΚΤ σε ολόκληρη την Ένωση. Τα κράτη μέλη θα πρέπει να είναι υπεύθυνα για την ανάπτυξη και τη λειτουργική διαχείριση των δικών τους εθνικών συστημάτων. (11) Το κεντρικό αποθετήριο θα πρέπει να συνδεθεί με τα εθνικά συστήματα των κρατών μελών, ώστε να είναι σε θέση οι αρμόδιες αρχές των κρατών μελών να επεξεργάζονται δεδομένα σχετικά με τις αιτήσεις για το ΠΚΤ. (12) Για να διασφαλιστεί ο αξιόπιστος έλεγχος ενός καταχωρισμένου ταξιδιώτη, είναι αναγκαίο να αποθηκεύονται ο μοναδικός αναγνωριστικός κωδικός (αριθμός αίτησης), τα βιομετρικά (δακτυλικά αποτυπώματα) και τα αλφαριθμητικά δεδομένα που λαμβάνονται από την αίτηση σε κεντρικό αποθετήριο και ο μοναδικός αναγνωριστικός κωδικός σε αδειοδοτικό, καθώς και να επαληθεύονται τα βιομετρικά δεδομένα στα εξωτερικά σύνορα. Τα αλφαριθμητικά δεδομένα και τα δακτυλικά αποτυπώματα πρέπει να αποθηκεύονται σε χωριστά τμήματα του κεντρικού αποθετηρίου και δεν θα πρέπει να συνδέονται. Η συσχέτιση των αλφαριθμητικών δεδομένων και των δακτυλικών αποτυπωμάτων πρέπει να γίνεται αποκλειστικά μέσω του μοναδικού αναγνωριστικού κωδικού. (13) Οι υπήκοοι τρίτων χωρών που επιθυμούν να συμμετέχουν στο ΠΚΤ πρέπει να αποδεικνύουν την αναγκαιότητα ή να αιτιολογούν την πρόθεσή τους να ταξιδεύουν συχνά ή τακτικά, ιδίως λόγω της επαγγελματικής ή οικογενειακής τους κατάστασης, για παράδειγμα επιχειρηματίες, δημόσιοι υπάλληλοι που συμμετέχουν σε τακτικές επίσημες επαφές με τα κράτη μέλη και τα όργανα της Ένωσης, εκπρόσωποι οργανώσεων της κοινωνίας των πολιτών που ταξιδεύουν για επιμόρφωση, σεμινάρια και διασκέψεις, που συμμετέχουν σε οικονομικές δραστηριότητες, μέλη οικογένειας πολιτών της Ένωσης, μέλη οικογένειας υπηκόων τρίτης χώρας που διαμένουν νομίμως σε κράτος μέλος. (14) Υπήκοοι τρίτων χωρών που είναι κάτοχοι θεώρησης πολλαπλών εισόδων ή θεώρησης τύπου D που ισχύει τουλάχιστον για ένα έτος ή κάτοχοι άδειας διαμονής που χορηγήθηκε από κράτος μέλος θα πρέπει, κατά γενικό κανόνα, να έχουν πρόσβαση στο ΠΚΤ, εφόσον το ζητήσουν. (15) Όταν υπήκοος τρίτης χώρας υποβάλλει αίτηση για θεώρηση πολλαπλών εισόδων και για πρόσβαση στο ΠΚΤ, οι αρμόδιες αρχές μπορούν να εξετάζουν και να εκδίδουν απόφαση ταυτόχρονα και για τις δύο αιτήσεις, βάσει της ίδιας συνέντευξης και των ίδιων δικαιολογητικών. (16) Μέλη της οικογένειας πολιτών της Ένωσης θα πρέπει, κατά γενικό κανόνα, να έχουν πρόσβαση στο ΠΚΤ. Μέλη της οικογένειας πολιτών της Ένωσης θα πρέπει επίσης να μπορούν να επωφελούνται από το ΠΚΤ, ακόμη και αν δεν κατοικούν στο έδαφος της Ένωσης, αλλά μεταβαίνουν συχνά σε κράτος μέλος για να συνοδεύσουν ή να συναντήσουν τους εν λόγω πολίτες της Ένωσης. Οι έλεγχοι σε μέλη της οικογένειας των πολιτών της Ένωσης που διέρχονται τα εξωτερικά σύνορα πρέπει να διενεργούνται σύμφωνα με την οδηγία 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών[22]. (17) Τα κριτήρια που εφαρμόζονται κατά την εξέταση των αιτήσεων που υποβάλλουν μέλη της οικογένειας πολιτών της Ένωσης για το ΠΚΤ θα πρέπει να είναι τα ίδια με αυτά που εφαρμόζονται κατά την εξέταση των αιτήσεων θεώρησης που υποβάλλουν μέλη της οικογένειας των πολιτών της Ένωσης. Αυτό θα ήταν σύμφωνο με την υφιστάμενη πολιτική διαχείρισης των συνόρων. (18) Είναι αναγκαίο να ορισθούν οι αρμόδιες αρχές των κρατών μελών των οποίων το δεόντως εξουσιοδοτημένο προσωπικό θα έχει δυνατότητα να εισάγει, να τροποποιεί, να διαγράφει, να συμβουλεύεται ή να αναζητεί δεδομένα για τους ειδικούς σκοπούς του ΠΚΤ σύμφωνα με τον παρόντα κανονισμό, στον βαθμό που αυτό είναι απαραίτητο για την εκπλήρωση των καθηκόντων του. (19) Κάθε επεξεργασία δεδομένων του ΠΚΤ που είναι αποθηκευμένα στο κεντρικό αποθετήριο θα πρέπει να είναι ανάλογη με τους επιδιωκόμενους στόχους και αναγκαία για την εκτέλεση των καθηκόντων των αρμοδίων αρχών. Κατά τη χρήση του ΠΚΤ, οι αρμόδιες αρχές θα πρέπει να σέβονται την αξιοπρέπεια και την ακεραιότητα των προσώπων για τα οποία ζητούνται δεδομένα, χωρίς διακρίσεις για λόγους φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. (20) Πρέπει να υπάρχουν σχέδια αντιμετώπισης έκτακτων καταστάσεων, τα οποία πρέπει να γνωστοποιούνται στους ταξιδιώτες, τις αεροπορικές και μεταφορικές εταιρείες και σε όλες τις αρχές που εργάζονται στο σημείο διέλευσης των συνόρων. Εάν, για παράδειγμα, ένας καταχωρισμένος ταξιδιώτης δεν μπορεί, για οποιονδήποτε λόγο, να κάνει χρήση του αυτοματοποιημένου συστήματος συνοριακού ελέγχου και οδηγείται σε χειρωνακτικό συνοριακό έλεγχο, πρέπει να λαμβάνεται η αναγκαία μέριμνα, ώστε οι συνακόλουθες διαδικασίες να σέβονται απολύτως τα θεμελιώδη δικαιώματα. (21) Τα δεδομένα προσωπικού χαρακτήρα που καταχωρίζονται στο κεντρικό αποθετήριο (βιομετρικά και αλφαριθμητικά δεδομένα) δεν θα πρέπει να διατηρούνται για χρονικό διάστημα μεγαλύτερο από το αναγκαίο για τους σκοπούς του ΠΚΤ. Είναι σκόπιμο να διατηρούνται τα δεδομένα για ανώτατο διάστημα πέντε ετών, έτσι ώστε τα αλφαριθμητικά δεδομένα που αφορούν προηγούμενες αιτήσεις να μπορούν να λαμβάνονται υπόψη για την αξιολόγηση μεταγενέστερων αιτήσεων υπαγωγής στο ΠΚΤ και να λαμβάνεται επίσης υπόψη η επαναχρησιμοποίηση δακτυλικών αποτυπωμάτων που φυλάσσονται στο αποθετήριο (59 μήνες). Δεν θα ήταν επαρκής μικρότερη περίοδος για τους σκοπούς αυτούς. Τα δεδομένα θα πρέπει να διαγράφονται μετά την παρέλευση των πέντε ετών, εκτός εάν υπάρχουν λόγοι να διαγραφούν νωρίτερα. Η μέγιστη διάρκεια ισχύος για την πρόσβαση στο ΠΚΤ πρέπει να είναι τα πέντε έτη. (22) Για να διευκολυνθεί η διαδικασία τυχόν μεταγενέστερης αίτησης, θα πρέπει να είναι δυνατή η αντιγραφή δακτυλικών αποτυπωμάτων από την πρώτη εισαγωγή στο κεντρικό αποθετήριο εντός περιόδου 59 μηνών. Μετά την παρέλευση αυτής της περιόδου, τα δακτυλικά αποτυπώματα θα πρέπει να λαμβάνονται εκ νέου. (23) Προκειμένου να διευκολυνθεί η διαδικασία υποβολής αίτησης, θα πρέπει να μπορεί ένας αιτών να υποβάλλει αίτηση υπαγωγής στο ΠΚΤ στο προξενείο οποιουδήποτε κράτους μέλους ή σε οποιαδήποτε σημείο διέλευσης των εξωτερικών συνόρων. Κάθε κράτος μέλος θα πρέπει να έχει τη δυνατότητα να εξετάζει και να αποφασίζει σχετικά με την αίτηση με βάση το κοινό έντυπο αίτησης και τους κοινούς κανόνες και τα κριτήρια επιλεξιμότητας. Κατά γενικό κανόνα, πρέπει να διεξάγεται συνέντευξη. (24) Λόγω της καταχώρισης των βιομετρικών δεδομένων στο κεντρικό αποθετήριο, η φυσική παρουσία του αιτούντος - τουλάχιστον για την πρώτη αίτηση - θα πρέπει να αποτελεί βασική προϋπόθεση για την εξέταση των αιτήσεων πρόσβασης στο ΠΚΤ και των συναφών αποφάσεων. (25) Κατά τη διαδικασία του αυτοματοποιημένου συνοριακού ελέγχου πρέπει να γίνεται επαλήθευση της ταυτότητας στα εξωτερικά σύνορα με βάση τα βιομετρικά δεδομένα που είναι αποθηκευμένα στο κεντρικό αποθετήριο. Η επαλήθευση αυτή θα πρέπει να είναι δυνατή μόνο με την ταυτόχρονη παρουσίαση του αδειοδοτικού και των δακτυλικών αποτυπωμάτων. Κατά τη διαδικασία του αυτοματοποιημένου και του δια χειρός συνοριακού ελέγχου, η επαλήθευση της παρασχεθείσας πρόσβασης πρέπει να γίνεται με βάση τα αλφαριθμητικά δεδομένα που έχουν αποθηκευθεί στο κεντρικό αποθετήριο, με την παρουσίαση του αδειοδοτικού στα σύνορα. Η εξακρίβωση ταυτότητας και η παρασχεθείσα πρόσβαση πρέπει να παράγει για τους συνοριοφύλακες που διενεργούν τους πρωτοβάθμιους συνοριακούς ελέγχους μόνο ένα αποτέλεσμα σύμπτωσης ή μη σύμπτωσης (hit/no hit) των δεδομένων. (26) Πρέπει να θεσπιστούν κατάλληλα μέτρα για την παρακολούθηση και την αξιολόγηση του παρόντος κανονισμού. Ο αποτελεσματικός έλεγχος της εφαρμογής του παρόντος κανονισμού επιβάλλει τακτική αξιολόγηση. (27) Τα στατιστικά δεδομένα αποτελούν σημαντικό μέσο παρακολούθησης των διαδικασιών συνοριακού ελέγχου και μπορούν να χρησιμεύσουν ως αποτελεσματικό εργαλείο διαχείρισης. Επομένως, τα δεδομένα αυτά πρέπει να συγκεντρώνονται τακτικά σε κοινό μορφότυπο. (28) Η οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[23] εφαρμόζεται κατά την επεξεργασία δεδομένων προσωπικού χαρακτήρα από τα κράτη μέλη σύμφωνα με τον παρόντα κανονισμό. Ωστόσο, ορισμένα σημεία θα πρέπει να καθορισθούν λεπτομερέστερα σε σχέση με τη νομιμότητα της επεξεργασίας των δεδομένων προσωπικού χαρακτήρα, την ευθύνη για την επεξεργασία των δεδομένων, την προστασία των δικαιωμάτων των ενδιαφερομένων και την εποπτεία της προστασίας των δεδομένων. (29) Ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών[24] εφαρμόζεται στις δραστηριότητες των οργάνων ή οργανισμών της Ένωσης όταν εκτελούν τα καθήκοντά τους στο πλαίσιο της ευθύνης τους για την επιχειρησιακή διαχείριση του αδειοδοτικού και του αποθετηρίου. Ωστόσο, ορισμένα σημεία θα πρέπει να καθορισθούν λεπτομερέστερα σε σχέση με τη νομιμότητα της επεξεργασίας των δεδομένων προσωπικού χαρακτήρα, την ευθύνη της επεξεργασίας δεδομένων και την εποπτεία της προστασίας των δεδομένων. (30) Οι εθνικές αρχές ελέγχου που ορίζονται σύμφωνα με το άρθρο 28 της οδηγίας 95/46/ΕΚ θα πρέπει να ελέγχουν τη νομιμότητα της επεξεργασίας δεδομένων προσωπικού χαρακτήρα από τα κράτη μέλη, ενώ ο Ευρωπαίος Επόπτης Προστασίας Δεδομένων, σύμφωνα με τον κανονισμό (ΕΚ) αριθ. 45/2001, οφείλει να ελέγχει τις δραστηριότητες των κοινοτικών οργάνων και οργανισμών σε σχέση με την επεξεργασία προσωπικών δεδομένων, συνεκτιμώντας τα περιορισμένα καθήκοντα των θεσμικών οργάνων και οργανισμών της Ένωσης ως προς τα δεδομένα καθαυτά. (31) Ο Ευρωπαίος Επόπτης Προστασίας Δεδομένων και οι εποπτικές αρχές θα πρέπει να συνεργάζονται μεταξύ τους για να εξασφαλιστεί η συντονισμένη εποπτεία του ΠΚΤ. (32) Τα κράτη μέλη θα πρέπει να θεσπίσουν κανόνες σχετικά με τις εφαρμοστέες κυρώσεις για τις παραβάσεις των διατάξεων του παρόντος κανονισμού και να μεριμνούν για την εφαρμογή τους. (33) Για να εξασφαλιστούν ομοιόμορφες συνθήκες εφαρμογής του παρόντος κανονισμού, κρίνεται σκόπιμο να ανατεθούν εκτελεστικές αρμοδιότητες στην Επιτροπή. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[25]. (34) Για να επέλθουν τεχνικές τροποποιήσεις των παραρτημάτων, η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης πρέπει να ανατεθεί στην Επιτροπή για την έγκριση τεχνικών τροποποιήσεων των παραρτημάτων, σύμφωνα με το άρθρο 58. Έχει ιδιαίτερη σημασία να διεξάγει η Επιτροπή τις αναγκαίες διαβουλεύσεις κατά τη διάρκεια των προπαρασκευαστικών εργασιών της, μεταξύ άλλων και σε επίπεδο εμπειρογνωμόνων. Η Επιτροπή, όταν ετοιμάζει και συντάσσει κατ' εξουσιοδότηση πράξεις, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (35) Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ειδικότερα από τον Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως την προστασία των δεδομένων προσωπικού χαρακτήρα (άρθρο 8) και το δικαίωμα πραγματικής προσφυγής (άρθρο 51), και πρέπει να εφαρμόζεται σύμφωνα με τα εν λόγω δικαιώματα και αρχές. (36) Εφόσον η θέσπιση ενός κοινού ΠΚΤ και κοινών υποχρεώσεων, προϋποθέσεων και διαδικασιών για την αποθήκευση δεδομένων των καταχωρισμένων ταξιδιωτών δεν μπορεί να επιτευχθεί επαρκώς από τα κράτη μέλη και μπορεί, συνεπώς, λόγω της κλίμακας και του αντικτύπου της δράσης, να επιτευχθεί καλύτερα σε επίπεδο Ένωσης, η Ένωση μπορεί να θεσπίζει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως αυτή ορίζεται στο ίδιο άρθρο, ο παρών κανονισμός δεν υπερβαίνει τα απαιτούμενα για την επίτευξη αυτού του στόχου. (37) Δυνάμει των άρθρων 1 και 2 του πρωτοκόλλου (αριθ. 22) για τη θέση της Δανίας, που προσαρτάται στη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. Δεδομένου ότι ο παρών κανονισμός βασίζεται στο κεκτημένο του Σένγκεν, η Δανία, σύμφωνα με το άρθρο 4 του προαναφερθέντος πρωτοκόλλου, θα αποφασίσει εντός περιόδου έξι μηνών από την απόφαση του Συμβουλίου αν θα ενσωματώσει τον παρόντα κανονισμό στο εθνικό της δίκαιο. (38) Ο παρών κανονισμός συνιστά ανάπτυξη των διατάξεων του κεκτημένου του Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν[26]· ως εκ τούτου, το Ηνωμένο Βασίλειο δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υποχρεούται να τον εφαρμόσει. (39) Ο παρών κανονισμός συνιστά ανάπτυξη των διατάξεων του κεκτημένου του Σένγκεν, στις οποίες δεν συμμετέχει η Ιρλανδία σύμφωνα με την απόφαση 2002/192/ΕΚ του Συμβουλίου της 28ης Φεβρουαρίου 2002 σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν[27]· συνεπώς, η Ιρλανδία δεν συμμετέχει στη θέσπιση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. (40) Όσον αφορά την Ισλανδία και τη Νορβηγία, ο παρών κανονισμός συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας που συνήφθη μεταξύ του Συμβουλίου της Ευρωπαϊκής Ένωσης και της Δημοκρατίας της Ισλανδίας και του Βασιλείου της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν[28], οι οποίες εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου της 17ης Μαΐου 1999 σχετικά με ορισμένες λεπτομέρειες εφαρμογής της εν λόγω συμφωνίας[29]. (41) Όσον αφορά την Ελβετία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν[30], που εμπίπτει στον τομέα που αναφέρεται στο άρθρο 1, στοιχείο Α της απόφασης 1999/437/ΕΚ του Συμβουλίου της 17ης Μαΐου 1999, σε συνδυασμό με το άρθρο 3 της απόφασης 2008/146/ΕΚ του Συμβουλίου[31]. (42) Όσον αφορά το Λιχτενστάιν, ο παρών κανονισμός αποτελεί εξέλιξη των διατάξεων του κεκτημένου Σένγκεν, κατά την έννοια του Πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν[32], οι οποίες διατάξεις εμπίπτουν στον τομέα που αναφέρεται στο άρθρο 1 σημείο Α της απόφασης 1999/437/ΕΚ, της 17ης Μαΐου 1999, σε συνδυασμό με το άρθρο 3 της απόφασης 2011/350/ΕΕ του Συμβουλίου[33]. (43) Όσον αφορά την Κύπρο, ο παρών κανονισμός συνιστά πράξη που βασίζεται στο κεκτημένο του Σένγκεν ή συνδέεται κατ’ άλλον τρόπο με αυτό, κατά την έννοια του άρθρου 3 παράγραφος 2 της πράξης προσχώρησης του 2003. (44) Ο παρών κανονισμός συνιστά πράξη που βασίζεται στο κεκτημένο Σένγκεν ή συνδέεται κατ’ άλλον τρόπο με αυτό, κατά την έννοια του άρθρου 4 παράγραφος 2 της πράξης προσχώρησης του 2005. (45) Εφόσον οι καταχωρισμένοι ταξιδιώτες έχουν υποβληθεί σε όλους τους αναγκαίους ελέγχους και τους προκαταρκτικούς ελέγχους από τα κράτη μέλη που εφαρμόζουν πλήρως το κεκτημένο του Σένγκεν και δεν συνιστούν κίνδυνο για τη Βουλγαρία, τη Ρουμανία και την Κύπρο, τα εν λόγω κράτη μέλη μπορούν να αναγνωρίζουν μονομερώς τη συμμετοχή στο ΠΚΤ του καταχωρισμένου ταξιδιώτη, ώστε αυτός να επωφελείται από την απλούστευση των συνοριακών ελέγχων στα εξωτερικά σύνορα. ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I Γενικές διατάξεις Άρθρο 1 Αντικείμενο Ο παρών κανονισμός θεσπίζει τους όρους και τις διαδικασίες για την πρόσβαση στο πρόγραμμα καταχώρισης ταξιδιωτών (ΠΚΤ) και προσδιορίζει τον σκοπό, τις λειτουργίες και τις αρμοδιότητες για το αδειοδοτικό – κεντρικό αποθετήριο ως σύστημα για την αποθήκευση δεδομένων για τους καταχωρισμένους ταξιδιώτες στο πλαίσιο του ΠΚΤ. Άρθρο 2 Δημιουργία του ΠΚΤ 1. Το ΠΚΤ βασίζεται σε σύστημα αποθήκευσης δεδομένων για καταχωρισμένους ταξιδιώτες, το οποίο αποτελείται από αδειοδοτικά τα οποία φέρουν οι μεμονωμένοι ταξιδιώτες, αφενός, και από ένα κεντρικό αποθετήριο, μια κεντρική μονάδα φυσικής αποθήκευσης δεδομένων του ΠΚΤ, αφετέρου, τα οποία στο εξής αποκαλούνται από κοινού «αδειοδοτικό – κεντρικό αποθετήριο». 2. Η τεχνική αρχιτεκτονική του αδειοδοτικού–κεντρικού αποθετηρίου προσδιορίζεται αναλυτικότερα στο άρθρο 21. 3. Ο Οργανισμός για τη λειτουργική διαχείριση συστημάτων ΤΠ μεγάλης κλίμακας στον χώρο της ελευθερίας, ασφάλειας και δικαιοσύνης (εφεξής ο «Οργανισμός») επιφορτίζεται με τα καθήκοντα της ανάπτυξης και λειτουργικής διαχείρισης του κεντρικού αποθετηρίου, της ενιαίας διεπαφής σε κάθε κράτος μέλος, του δικτύου σημείων εισόδου και της υποδομής επικοινωνίας μεταξύ του κεντρικού αποθετηρίου και του δικτύου σημείων εισόδου. Ο Οργανισμός είναι επίσης υπεύθυνος για τον καθορισμό των τεχνικών προδιαγραφών για το αδειοδοτικό. Άρθρο 3 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: (1) «Πρόγραμμα καταχώρισης ταξιδιωτών» (ΠΚΤ): πρόγραμμα που επιτρέπει σε υπηκόους τρίτων χωρών που έχουν υποβληθεί σε προκαταρκτικό έλεγχο ασφάλειας και τους έχει παρασχεθεί πρόσβαση στο ΠΚΤ να επωφελούνται από την απλούστευση των συνοριακών ελέγχων στα εξωτερικά σύνορα της Ένωσης· (2) «καταχωρισμένος ταξιδιώτης»: ο υπήκοος τρίτης χώρας στον οποίο έχει παρασχεθεί πρόσβαση στο ΠΚΤ, σύμφωνα με τις διατάξεις του παρόντος κανονισμού· (3) «Οργανισμός»: ο ευρωπαϊκός Οργανισμός για τη λειτουργική διαχείριση συστημάτων ΤΠ μεγάλης κλίμακας στον χώρο ελευθερίας, ασφάλειας και δικαιοσύνης, που ιδρύθηκε με τον κανονισμό (ΕΕ) αριθ. 1077/2011· (4) «κεντρικό αποθετήριο»: η εγκατεστημένη σε κεντρικό σημείο μονάδα φυσικής αποθήκευσης δεδομένων του ΠΚΤ· (5) «αδειοδοτικό»: διάταξη που χρησιμοποιείται για την αποθήκευση του μοναδικού αναγνωριστικού κωδικού. Ο μοναδικός αναγνωριστικός κωδικός συσχετίζει τον ταξιδιώτη με τα δεδομένα του που έχουν καταχωριστεί στο κεντρικό αποθετήριο· (6) «λειτουργική διαχείριση»: όλες οι εργασίες που είναι αναγκαίες για τη λειτουργία των συστημάτων μεγάλης κλίμακας, περιλαμβανομένης της ευθύνης για την επικοινωνιακή υποδομή την οποία χρησιμοποιούν· (7) «ανάπτυξη»: όλες οι εργασίες που είναι αναγκαίες για τη δημιουργία ενός συστήματος ΤΠ μεγάλης κλίμακας, περιλαμβανομένης της επικοινωνιακής υποδομής που χρησιμοποιείται από αυτό· (8) «αρμόδιες αρχές»: οι αρχές θεώρησης και οι συνοριακές αρχές κατά την έννοια του άρθρου 4 παράγραφος 3 του κανονισμού (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου[34] και οι αρχές στις οποίες ανατίθεται, σύμφωνα με το εθνικό δίκαιο, η διενέργεια ελέγχων ατόμων στα σημεία διέλευσης των εξωτερικών συνόρων σύμφωνα με τον κανονισμό (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου[35]· (9) «υπήκοος τρίτης χώρας» ή «ταξιδιώτης τρίτης χώρας»: κάθε πρόσωπο που δεν είναι πολίτης της Ένωσης κατά την έννοια του άρθρου 20 της Συνθήκης ή ο πολίτης τρίτης χώρας, ο οποίος, βάσει συμφωνιών που έχουν συναφθεί μεταξύ της Ένωσης και των κρατών μελών της, αφενός, και των εν λόγω τρίτων χωρών, αφετέρου, απολαμβάνει δικαιώματα ελεύθερης κυκλοφορίας ισοδύναμα με τα δικαιώματα των πολιτών της Ένωσης· (10) «έντυπο αίτησης»: το τυποποιημένο έντυπο αίτησης πρόσβασης στο ΠΚΤ που παρατίθεται στο παράρτημα 1· (11) «βιομετρικά δεδομένα»: δακτυλικά αποτυπώματα· (12) «ταξιδιωτικό έγγραφο»: διαβατήριο ή άλλο ισοδύναμο έγγραφο που επιτρέπει στον δικαιούχο να διέλθει τα εξωτερικά σύνορα και στο οποίο μπορεί να επιτίθεται θεώρηση· (13) «επαλήθευση»: η διαδικασία που συνίσταται στη σύγκριση σειράς δεδομένων για να διαπιστωθεί η εγκυρότητα δηλωθείσας ταυτότητας (έλεγχος με τη σύγκριση δύο δειγμάτων)· (14) «αλφαριθμητικά δεδομένα»: δεδομένα που αποτελούνται από γράμματα, ψηφία, ειδικούς χαρακτήρες, διαστήματα και σημεία στίξης· (15) «εθνικό σύστημα»: το υλισμικό, το λογισμικό και η εθνική επικοινωνιακή υποδομή για τη σύνδεση των συσκευών τελικού χρήστη των αρμοδίων αρχών όπως ορίζονται στο άρθρο 23 παράγραφος 2 με το δίκτυο σημείων εισόδου σε κάθε κράτος μέλος· (16) «αδειοδοτικό – κεντρικό αποθετήριο»: σύστημα αποθήκευσης δεδομένων για καταχωρισμένους ταξιδιώτες αποτελούμενο από κεντρικό αποθετήριο και αδειοδοτικό· (17) «υπεύθυνο κράτος μέλος»: το κράτος μέλος που εισήγαγε τα δεδομένα στο κεντρικό αποθετήριο · (18) «κοινό κέντρο αιτήσεων»: κέντρο κατά την έννοια του άρθρου 41 παράγραφος 2 του κανονισμού (ΕΚ) αριθ. 810/2009 του Ευρωπαϊκού Κοινοβουλίου και του Συμβουλίου[36]· (19) «αρχή ελέγχου»: η εποπτική αρχή που έχει συσταθεί σύμφωνα με το άρθρο 28 της οδηγίας 95/46/ΕΚ. Κεφάλαιο II Διαδικασίες και προϋποθέσεις για την υποβολή αίτησης για πρόσβαση στο ΠΚΤ Άρθρο 4 Αρχές και τα κράτη μέλη που είναι αρμόδια για την εξέταση και τη λήψη απόφασης για αιτήσεις πρόσβασης στο ΠΚΤ Οι αρμόδιες αρχές για την εξέταση και τη λήψη απόφασης σχετικά με αίτηση πρόσβασης στο ΠΚΤ είναι το δεόντως εξουσιοδοτημένο προσωπικό των αρχών θεώρησης και των συνοριακών αρχών κάθε κράτους μέλους. Άρθρο 5 Υποβολή αίτησης 1. Ένας υπήκοος τρίτης χώρας μπορεί να υποβάλει αίτηση για πρόσβαση στο ΠΚΤ σε οποιοδήποτε προξενείο κράτους μέλους, σε κοινό κέντρο υποβολής αιτήσεων ή σε οποιοδήποτε σημείο διέλευσης των εξωτερικών συνόρων. Μπορούν να γίνονται δεκτά ηλεκτρονικά έντυπα αίτησης, εφόσον είναι διαθέσιμα. 2. Ενδέχεται να απαιτείται από τους αιτούντες να ζητούν προκαθορισμένη συνάντηση για την υποβολή της αίτησης. Η συνάντηση πραγματοποιείται, κατά κανόνα, εντός δύο εβδομάδων από την ημερομηνία κατά την οποία ζητήθηκε η προκαθορισμένη συνάντηση. 3. Οι υποβάλλοντες για πρώτη φορά αίτηση ένταξης στο ΠΚΤ πρέπει να παρίστανται αυτοπροσώπως για να ληφθούν τα δακτυλικά τους αποτυπώματα, να διεξαχθεί η συνέντευξη και να ελεγχθεί το ταξιδιωτικό έγγραφο. 4. Όταν η αίτηση υποβάλλεται ηλεκτρονικά ή εμπίπτει στο πεδίο εφαρμογής της παραγράφου 5, η συλλογή των βιομετρικών δεδομένων, ο έλεγχος του ταξιδιωτικού εγγράφου και η συνέντευξη διεξάγονται, κατά περίπτωση, κατά τη λήψη της απόφασης και την έκδοση του αδειοδοτικού. 5. Με την επιφύλαξη του άρθρου 8, οι αρμόδιες αρχές μπορούν να μην εφαρμόζουν την απαίτηση που αναφέρεται στην παράγραφο 3, όταν ο αιτών είναι κάτοχος άδειας διαμονής ή δελτίου διαμονής ή εάν ο αιτών είναι γνωστός σε αυτές για την ακεραιότητα και την αξιοπιστία του. 6. Κατά την υποβολή της αίτησης, ο αιτών: α) είναι ηλικίας τουλάχιστον 12 ετών· β) υποβάλλει έντυπο αίτησης σύμφωνα με το άρθρο 6· γ) υποβάλλει ταξιδιωτικό έγγραφο σύμφωνα με το άρθρο 7· δ) επιτρέπει να ληφθούν τα δακτυλικά του αποτυπώματα σύμφωνα με το άρθρο 8· ε) παρέχει δικαιολογητικά έγγραφα σύμφωνα με το άρθρο 9 και το παράρτημα ΙΙ, κατά περίπτωση· στ) καταβάλλει το σχετικό τέλος σύμφωνα με το άρθρο 10. 7. Ο αιτών μπορεί να αποσύρει την αίτησή του, ανά πάσα στιγμή πριν από τη λήψη απόφασης σχετικά με την αίτηση. Άρθρο 6 Έντυπο αίτησης 1. Κάθε αιτών πρέπει να υποβάλει συμπληρωμένο και υπογεγραμμένο έντυπο αίτησης. Οι ανήλικοι υποβάλλουν έντυπο αίτησης υπογεγραμμένο από πρόσωπο που ασκεί μόνιμη ή προσωρινή γονική μέριμνα ή νόμιμη κηδεμονία. 2. Τα κράτη μέλη διαθέτουν δωρεάν στους αιτούντες το έντυπο αίτησης, το οποίο είναι ευρέως διαθέσιμο και εύκολα προσβάσιμο. 3. Το έντυπο αίτησης διατίθεται τουλάχιστον στις ακόλουθες γλώσσες: επίσημη (-ες) γλώσσα (-ες) του οικείου κράτους μέλους, επίσημη (-ες) γλώσσα (-ες) της τρίτης χώρας ή χωρών όπου μπορεί να υποβάλλεται η αίτηση και στην επίσημη (-ες) γλώσσα (-ες) των γειτονικών τρίτων χωρών, κατά περίπτωση. 4. Τα κράτη μέλη ενημερώνουν τους αιτούντες για τη γλώσσα ή τις γλώσσες που μπορούν να χρησιμοποιούν για τη συμπλήρωση του εντύπου της αίτησης. Άρθρο 7 Ταξιδιωτικό έγγραφο Ο αιτών υποβάλλει τα μηχανικώς αναγνώσιμα ταξιδιωτικά έγγραφα (ΜΑΤΕ) ή ηλεκτρονικό μηχανικώς αναγνώσιμο ταξιδιωτικό έγγραφο (ΗΜΑΤΕ) που είναι έγκυρο τουλάχιστον για το χρονικό διάστημα της ζητούμενης πρόσβασης στο ΠΚΤ και έχει εκδοθεί εντός της τελευταίας πενταετίας. Το ταξιδιωτικό έγγραφο πρέπει να έχει την αναγκαία θεώρηση ή να συνοδεύεται από την απαιτούμενη μηχανικώς αναγνώσιμη άδεια διαμονής ή το δελτίο διαμονής. Εναλλακτικά, ο αιτών μπορεί να υποβάλει αίτηση θεώρησης ταυτόχρονα με την υποβολή της αίτησης για πρόσβαση στο ΠΚΤ, κατά περίπτωση. Άρθρο 8 Βιομετρικά δεδομένα 1. Εάν ο αιτών δεν έχει ζητήσει προηγουμένως πρόσβαση στο ΠΚΤ, τα κράτη μέλη συλλέγουν βιομετρικά δεδομένα από τους αιτούντες, τα οποία περιλαμβάνουν τα αποτυπώματα των τεσσάρων δακτύλων του με επίπεδη και ψηφιακή λήψη, με την τήρηση των διασφαλίσεων που προβλέπονται στη Σύμβαση του Συμβουλίου της Ευρώπης για την προστασία των ανθρωπίνων δικαιωμάτων και των θεμελιωδών ελευθεριών, στον Χάρτη Θεμελιωδών Δικαιωμάτων της Ευρωπαϊκής Ένωσης καθώς και στη Σύμβαση των Ηνωμένων Εθνών για τα δικαιώματα του παιδιού. 2. Εάν δεν είναι δυνατόν να ληφθούν τέσσερα δακτυλικά αποτυπώματα, λαμβάνεται ο μεγαλύτερος δυνατός αριθμός αποτυπωμάτων. Τα κράτη μέλη εξασφαλίζουν την τήρηση των αναγκαίων διαδικασιών που εγγυώνται τον σεβασμό της αξιοπρέπειας του αιτούντος, όταν υπάρχουν δυσκολίες για τη λήψη δακτυλικών αποτυπωμάτων. 3. Όταν δακτυλικά αποτυπώματα του αιτούντος που ελήφθησαν από προηγούμενη αίτηση έχουν εισαχθεί για πρώτη φορά στο VIS σε διάστημα μικρότερο των 59 μηνών πριν από την νέα αίτηση, μπορούν να αντιγραφούν στην επόμενη αίτηση. Ωστόσο, σε περίπτωση εύλογων αμφιβολιών ως προς την ταυτότητα του αιτούντος ή εάν δεν μπορεί να επιβεβαιωθεί άμεσα ότι τα δακτυλικά αποτυπώματα είχαν ληφθεί εντός της οριζόμενης στο πρώτο εδάφιο περιόδου, οι αρμόδιες αρχές λαμβάνουν δακτυλικά αποτυπώματα του αιτούντος. 4. Οι προδιαγραφές όσον αφορά την ευκρίνεια και τη χρήση δακτυλικών αποτυπωμάτων για τη βιομετρική επαλήθευση στο ΠΚΤ αποφασίζονται από την Επιτροπή σύμφωνα με το άρθρο 37. 5. Τα δακτυλικά αποτυπώματα πρέπει να συλλέγονται από εκπαιδευμένο και δεόντως εξουσιοδοτημένο προσωπικό των αρμόδιων αρχών. 6. Τα δακτυλικά αποτυπώματα δεν συνδέονται με τα αλφαριθμητικά δεδομένα και καταχωρούνται σε χωριστά τμήματα του κεντρικού αποθετηρίου. Άρθρο 9 Δικαιολογητικά έγγραφα 1. Κατά την υποβολή αίτησης για πρόσβαση στο ΠΚΤ, ο αιτών προσκομίζει: α) έγγραφα που αναφέρουν τους σκοπούς των ταξιδιών· β) αποδείξεις ότι διαθέτει επαρκή μέσα συντήρησης κατά το ταξίδι και τη διαμονή για τα δύο επόμενα ταξίδια· γ) έγγραφα που πιστοποιούν την επαγγελματική ή την οικογενειακή κατάσταση, π.χ. επιχειρηματίας, δημόσιος υπάλληλος που συμμετέχει σε τακτικές επίσημες επαφές με τα κράτη μέλη και τα όργανα της Ένωσης, εκπρόσωπος οργανώσεων της κοινωνίας των πολιτών, πρόσωπο που ταξιδεύει για επιμόρφωση, σεμινάρια και διασκέψεις, πρόσωπο που συμμετέχει σε οικονομικές δραστηριότητες, μέλη της οικογένειας πολιτών της Ένωσης, μέλη της οικογένειας υπηκόων τρίτης χώρας που διαμένουν νομίμως σε κράτος μέλος. 2. Εάν ο αιτών είναι μέλος της οικογενείας πολίτη της Ένωσης που απολαμβάνει το δικαίωμα της ελεύθερης κυκλοφορίας, οφείλει να προσκομίσει άδεια παραμονής εκδοθείσα από κράτος μέλος, κατά περίπτωση, και αποδεικτικά δεδομένα της ταυτότητας, της ιθαγένειας και των οικογενειακών δεσμών του με πολίτη της Ένωσης στον οποίο εφαρμόζεται η οδηγία 2004/38/ΕΚ. 3. Όταν υπήκοος τρίτης χώρας υποβάλλει ταυτόχρονα και στο ίδιο σημείο αίτηση θεώρησης πολλαπλών εισόδων και αίτηση πρόσβασης στο ΠΚΤ, απαιτείται μόνο ένα σύνολο δικαιολογητικών. 4. Εάν ένας κάτοχος θεώρησης πολλαπλών εισόδων υποβάλει αίτηση ένταξης στο ΠΚΤ στον ίδιο τόπο στον οποίο έχει εκδοθεί θεώρηση πολλαπλών εισόδων, αλλά δεν το πράξει ταυτόχρονα, τα δικαιολογητικά έγγραφα για την υποβολή αίτησης θεώρησης πολλαπλών εισόδων μπορούν να χρησιμοποιηθούν στην εκτίμηση της αίτησης για το ΠΚΤ. Σε περίπτωση αμφιβολίας αν τα δικαιολογητικά έγγραφα που υποβλήθηκαν προηγουμένως είναι ενημερωμένα, ένα κράτος μέλος μπορεί να ζητήσει την υποβολή νέων δικαιολογητικών εντός δέκα εργάσιμων ημερών. Ενδεικτικός κατάλογος των δικαιολογητικών εγγράφων τα οποία μπορεί να ζητήσει το προξενείο από τον αιτούντα παρατίθεται στο παράρτημα ΙΙ. 5. Τα κράτη μέλη μπορούν να ζητούν από τους αιτούντες να αποδεικνύουν ότι κάποιος αναλαμβάνει να καλύψει τα έξοδά τους ή/και ότι διαθέτουν ιδιωτικό κατάλυμα, συμπληρώνοντας έντυπο που καταρτίζει το εκάστοτε κράτος μέλος. Αυτή η απόδειξη μπορεί να ζητηθεί για τα επόμενα δύο ταξίδια κατ’ ανώτατο όριο. Το έντυπο αναφέρει ιδίως: α) την περίοδο ισχύος της χορηγίας ή/και καταλύματος, β) αν αποτελεί απόδειξη ανάληψης της ευθύνης του αιτούντος από τρίτο ή/και ύπαρξης καταλύματος· γ) αν ο φιλοξενών είναι ιδιώτης, εταιρεία ή οργανισμός, δ) τα στοιχεία ταυτότητας και τα στοιχεία επικοινωνίας του φιλοξενούντος, ε) τον προσκεκλημένο αιτούντα ή αιτούντες, στ) τη διεύθυνση του καταλύματος· ζ) τους ενδεχόμενους οικογενειακούς δεσμούς με τον φιλοξενούντα. Εκτός από την επίσημη γλώσσα ή γλώσσες του κράτους μέλους, το έντυπο συντάσσεται σε μία τουλάχιστον άλλη επίσημη γλώσσα των θεσμικών οργάνων της Ευρωπαϊκής Ένωσης. Το έντυπο παρέχει στο πρόσωπο που το υπογράφει τα στοιχεία που αναφέρονται στο άρθρο 48 παράγραφος 1. Υπόδειγμα του εντύπου κοινοποιείται στην Επιτροπή. 6. Οι αρμόδιες αρχές μπορούν να μην εφαρμόζουν μία ή περισσότερες από τις απαιτήσεις που ορίζονται στην παράγραφο 1, εάν ο αιτών κατέχει άδεια διαμονής ή είναι γνωστός για την ακεραιότητα και την αξιοπιστία του. Άρθρο 10 Τέλος 1. Οι αιτούντες καταβάλλουν τέλος, όπως ορίζεται στο παράρτημα ΙΙΙ. 2. Το τέλος αναθεωρείται τακτικά, ώστε να αντιστοιχεί στο διοικητικό κόστος. Η Επιτροπή εξουσιοδοτείται να εκδίδει κατ’ εξουσιοδότηση πράξεις σχετικά με την αναπροσαρμογή των τελών σύμφωνα με το άρθρο 59. 3. Το τέλος χρεώνεται σε ευρώ, στο εθνικό νόμισμα της τρίτης χώρας ή στο νόμισμα που χρησιμοποιείται συνήθως στην τρίτη χώρα στην οποία υποβλήθηκε η αίτηση, και δεν επιστρέφεται, ανεξάρτητα από την τελική έκβαση της αίτησης ή σε περίπτωση ανάκλησης της αίτησης. 4. Όταν η χρέωση γίνεται σε άλλο νόμισμα πλην του ευρώ, το ποσό του τέλους που χρεώνεται στο νόμισμα αυτό καθορίζεται και επανεξετάζεται τακτικά με εφαρμογή των συναλλαγματικών ισοτιμιών αναφοράς που καθορίζονται από την Ευρωπαϊκή Κεντρική Τράπεζα. Το ποσό που χρεώνεται μπορεί να στρογγυλεύεται. 5. Στον αιτούντα χορηγείται έντυπη είτε ηλεκτρονική απόδειξη για το καταβληθέν τέλος. ΚΕΦΑΛΑΙΟ III Εξέταση και λήψη απόφασης για τις αιτήσεις Άρθρο 11 Παραδεκτό 1. Η αρμόδια αρχή ελέγχει ότι: – ο αιτών είναι τουλάχιστον 12 ετών· – η αίτηση περιλαμβάνει τα στοιχεία που αναφέρονται στο άρθρο 5 παράγραφος 6 στοιχεία β), γ) και ε)· – έχουν ληφθεί τα βιομετρικά δεδομένα του αιτούντος, και – έχει εισπραχθεί το τέλος. 2. Όταν οι αρμόδιες αρχές κρίνουν ότι πληρούνται οι προϋποθέσεις της παραγράφου 1, η αίτηση κρίνεται παραδεκτή και οι αρμόδιες αρχές: – ακολουθούν τις διαδικασίες που περιγράφονται στο άρθρο 24· – εξετάζουν περαιτέρω την αίτηση. 3. Όταν οι αρμόδιες αρχές διαπιστώνουν ότι δεν πληρούνται οι όροι που αναφέρονται στην παράγραφο 1, η αίτηση κρίνεται μη παραδεκτή και οι αρμόδιες αρχές δεν εξετάζουν την αίτηση και χωρίς καθυστέρηση: – επιστρέφουν το έντυπο της αίτησης και όλα τα έγγραφα που υπέβαλε ο αιτών, – καταστρέφουν τα ληφθέντα βιομετρικά δεδομένα. Άρθρο 12 Εξέταση της αίτησης 1. Η εξέταση των αιτήσεων και η διενέργεια συνεντεύξεων, εφόσον ενδείκνυται, διενεργούνται μόνο από τις αναφερόμενες στο άρθρο 4 αρμόδιες αρχές. 2. Κατά την εξέταση της αίτησης, η αρμόδια αρχή επαληθεύει: α) ότι ο αιτών πληροί τους όρους εισόδου που ορίζονται στο άρθρο 5 παράγραφος 1 του κανονισμού (ΕΕ) αριθ. 562/2006· β) ότι το ταξιδιωτικό έγγραφο του αιτούντος, η θεώρηση, η άδεια διαμονής ή δελτίο διαμονής, κατά περίπτωση, είναι έγκυρα και όχι πλαστά ή παραποιημένα· γ) ότι ο αιτών αποδεικνύει την αναγκαιότητα ή δικαιολογεί την πρόθεση να ταξιδεύει συχνά ή/και τακτικά· δ) ότι ο αιτών δεν έχει υπερβεί στο παρελθόν τη μέγιστη διάρκεια επιτρεπόμενης παραμονής στην επικράτεια των κρατών μελών και αποδεικνύει την ακεραιότητα και την αξιοπιστία του, ιδίως την πραγματική πρόθεσή του να εξέλθει από την επικράτεια έγκαιρα· ε) ότι ο αιτών αιτιολογεί τον σκοπό και τους όρους των προβλεπόμενων παραμονών· στ) ότι ο αιτών αποδεικνύει την οικονομική του κατάσταση στη χώρα καταγωγής ή κατοικίας του και διαθέτει επαρκή μέσα διαβίωσης τόσο κατά τη διάρκεια της σχεδιαζόμενης παραμονής και για την επιστροφή του στη χώρα καταγωγής ή κατοικίας του, ή ότι μπορεί να εξασφαλίσει νόμιμα αυτά τα μέσα· ζ) ότι ο αιτών δεν είναι πρόσωπο για το οποίο έχει εκδοθεί σήμα στο σύστημα πληροφοριών Σένγκεν (SIS)· η) ότι ο αιτών δεν θεωρείται απειλή για τη δημόσια τάξη, την εσωτερική ασφάλεια, τη δημόσια υγεία ή τις διεθνείς σχέσεις κανενός κράτους μέλους, και ιδίως ότι δεν έχει αποσταλεί ειδοποίηση (alert) στις εθνικές βάσεις δεδομένων των κρατών μελών με σκοπό την απαγόρευση εισόδου για τους ίδιους λόγους· θ) αν πρόσβαση του αιτούντος στο ΠΚΤ έχει χορηγηθεί, παραταθεί, απορριφθεί ή ανακληθεί στο παρελθόν. Κατά την επαλήθευση ότι ο αιτών πληροί τους όρους εισόδου που θεσπίζονται στο άρθρο 5 παράγραφος 1 του κανονισμού αριθ. 562/2006, εκτιμάται με ιδιαίτερη προσοχή αν συντρέχει κίνδυνος παράνομης μετανάστευσης του αιτούντος ή κίνδυνος για την ασφάλεια των κρατών μελών και αν ο αιτών προτίθεται να εξέλθει από το έδαφος των κρατών μελών κατά τη διάρκεια της επιτρεπόμενης διαμονής. 3. Τα μέσα διαβίωσης για την προβλεπόμενη διαμονή αξιολογούνται ανάλογα με τη διάρκεια (-ες) και τον (τους) σκοπό (-ούς) της (των) διαμονής (-ών) και σε σχέση με το μέσο κόστος στο κράτος (-η) μέλος (-η) για διατροφή και στέγαση σε φθηνά καταλύματα, βάσει των ποσών αναφοράς που ορίζουν τα κράτη μέλη σύμφωνα με το άρθρο 34 του κώδικα συνόρων του Σένγκεν. Η απόδειξη ότι κάποιος έχει αναλάβει την ευθύνη για τον αιτούντα ή/και ότι διαθέτει ιδιωτικό κατάλυμα μπορεί επίσης να αποτελέσει απόδειξη επαρκών μέσων διαβίωσης. 4. Η εξέταση μιας αίτησης βασίζεται ιδίως στην εγκυρότητα και αξιοπιστία των υποβληθέντων εγγράφων και στην αλήθεια και αξιοπιστία των δηλώσεων του αιτούντος. Εάν ένα κράτος μέλος που είναι αρμόδιο να εξετάσει μια αίτηση έχει τυχόν αμφιβολίες σχετικά με τον αιτούντα, τις δηλώσεις του και τα συνοδευτικά έγγραφα που έχουν παρασχεθεί, μπορεί να συμβουλευτεί άλλα κράτη μέλη πριν λάβει οποιαδήποτε απόφαση σχετικά με την αίτηση. 5. Κατά τη διάρκεια της εξέτασης μιας αίτησης, οι αρμόδιες αρχές μπορούν, σε δεόντως αιτιολογημένες περιπτώσεις, να ζητήσουν πρόσθετα έγγραφα όπως ορίζει το άρθρο 9. 6. Προηγούμενη άρνηση πρόσβασης στο ΠΚΤ δεν συνεπάγεται αυτόματη απόρριψη νέας αίτησης. Η νέα αίτηση αξιολογείται βάσει όλων των διαθέσιμων πληροφοριών. 7. Τα κριτήρια που χρησιμοποιούνται για την εξέταση των αιτήσεων που υποβάλλονται από μέλη της οικογένειας πολιτών της Ένωσης είναι τα ίδια με αυτά που εφαρμόζονται για την εξέταση των αιτήσεών τους θεώρησης. Άρθρο 13 Απόφαση για την αίτηση 1. Απόφαση για αίτηση που είναι παραδεκτή σύμφωνα με το άρθρο 11 λαμβάνεται από τις αρμόδιες αρχές εντός προθεσμίας 25 ημερολογιακών ημερών από την ημερομηνία της υποβολής της. 2. Εάν η αίτηση δεν κριθεί απαράδεκτη ή δεν ανακληθεί από τον αιτούντα, το κράτος μέλος αποφασίζει: α) να παράσχει πρόσβαση στο ΠΚΤ, σύμφωνα με το άρθρο 14, ή β) να αρνηθεί την πρόσβαση στο ΠΚΤ, σύμφωνα με το άρθρο 15. ΚΕΦΑΛΑΙΟ IV Χορήγηση, παράταση, απόρριψη και ανάκληση της πρόσβασης στο ΠΚΤ Άρθρο 14 Χορήγηση και παράταση της πρόσβασης στο ΠΚΤ 1. Η αρχική πρόσβαση στο ΠΚΤ παρέχεται για ένα έτος. Η πρόσβαση μπορεί να παραταθεί επί δύο έτη κατόπιν αιτήσεως, με δυνατότητα παράτασης για δύο ακόμη έτη χωρίς να απαιτείται η υποβολή νέας αίτησης από ταξιδιώτες που έχουν τηρήσει τους θεσπισθέντες κανόνες και κανονισμούς για τη διέλευση των εξωτερικών συνόρων και για την παραμονή στον χώρο Σένγκεν. Η περίοδος της παρεχόμενης πρόσβασης δεν υπερβαίνει τη διάρκεια ισχύος του (των) ταξιδιωτικού(-ών) εγγράφου(-ων), της θεώρησης, της άδειας διαμονής ή του δελτίου διαμονής, κατά περίπτωση, και βασίζεται στην εξέταση που διενεργείται σύμφωνα με το άρθρο 12. 2. Η πρόσβαση στο ΠΚΤ παρέχεται χωρίς περαιτέρω διαδικαστικές απαιτήσεις, με την επιφύλαξη ότι τηρούνται οι ουσιαστικές απαιτήσεις που ορίζει ο παρών κανονισμός, σε πρόσωπα τα οποία κατέχουν ή τους έχει χορηγηθεί θεώρηση πολλαπλών εισόδων ή θεώρηση τύπου D που ισχύει τουλάχιστον για ένα έτος, σε κατόχους άδειας διαμονής και σε μέλη της οικογένειας πολιτών της Ένωσης. 3. Τα δεδομένα που ορίζονται στο άρθρο 26 καταχωρίζονται στο κεντρικό αποθετήριο κατά την έκδοση της απόφασης για παροχή πρόσβασης στο ΠΚΤ. 4. Τα δεδομένα που ορίζονται στο άρθρο 27 καταχωρίζονται στο αδειοδοτικό κατά την έκδοση της απόφασης για παροχή πρόσβασης στο ΠΚΤ. 5. Τα δεδομένα που ορίζονται στο άρθρο 30 καταχωρίζονται στο κεντρικό αποθετήριο κατά την έκδοση της απόφασης για παροχή πρόσβασης στο ΠΚΤ. Άρθρο 15 Απόρριψη πρόσβασης στο ΠΚΤ 1. Απορρίπτεται η πρόσβαση στο ΠΚΤ εάν ο αιτών: α) υποβάλλει ταξιδιωτικό έγγραφο, το οποίο δεν είναι έγκυρο ή είναι πλαστό ή παραποιημένο· β) δεν διαθέτει άδεια διαμονής, δελτίο διαμονής ή θεώρηση εν ισχύι, εφόσον απαιτούνται σύμφωνα με τον κανονισμό (ΕΚ) αριθ. 539/2001[37] του Συμβουλίου, και δεν πληροί τις προϋποθέσεις έκδοσης· γ) δεν αποδεικνύει την ανάγκη ή δεν αιτιολογεί την πρόθεση να ταξιδεύει συχνά ή/και τακτικά· δ) έχει ήδη υπερβεί τη μέγιστη διάρκεια επιτρεπόμενης διαμονής στο έδαφος των κρατών μελών ή/και δεν αποδεικνύει την ακεραιότητα και αξιοπιστία του, ιδίως όσον αφορά την πραγματική πρόθεσή του να εξέλθει έγκαιρα από το έδαφος· ε) δεν παρέχει δικαιολογητικά σχετικά με τον σκοπό και τους όρους των προβλεπόμενων διαμονών· στ) δεν αποδεικνύει την οικονομική του κατάσταση στη χώρα καταγωγής ή κατοικίας και δεν διαθέτει επαρκή μέσα διαβίωσης για τη διάρκεια της προβλεπόμενης διαμονής και για την επιστροφή του στη χώρα καταγωγής ή κατοικίας του, ή δεν μπορεί να εξασφαλίσει νομίμως αυτά τα μέσα· ζ) είναι πρόσωπο για το οποίο έχει σταλεί ειδοποίηση (alert) στο SIS· η) θεωρείται ότι συνιστά απειλή για τη δημόσια τάξη, την εσωτερική ασφάλεια, τη δημόσια υγεία ή τις διεθνείς σχέσεις ενός εκ των κρατών μελών, και ιδίως είναι καταχωρισμένος στις εθνικές βάσεις δεδομένων των κρατών μελών με σκοπό την απαγόρευση εισόδου για τους ίδιους λόγους· ή θ) υπάρχουν εύλογες αμφιβολίες ως προς τη γνησιότητα των υποβληθέντων από τον αιτούντα δικαιολογητικών εγγράφων ή την ακρίβεια του περιεχομένου τους, ή σχετικά με την αξιοπιστία των δηλώσεων του αιτούντος. 2. Η απόφαση απόρριψης και οι λόγοι στους οποίους βασίζεται κοινοποιούνται στον αιτούντα με το τυποποιημένο υπόδειγμα που προβλέπεται στο παράρτημα VΙ. 3. Με την επιφύλαξη του δικαιώματος δικαστικού ελέγχου, σύμφωνα με το δικονομικό δίκαιο του κράτους μέλους που έχει λάβει την τελική απόφαση για την αίτηση, ο αιτών στον οποίο απαγορεύεται η πρόσβαση στο ΠΚΤ έχει δικαίωμα επανεξέτασης της άρνησης για να αντικρούσει ή να διορθώσει πιθανά σφάλματα σύμφωνα με το δικαίωμα πραγματικής προσφυγής[38]. Η προσφυγή ασκείται κατά του κράτους μέλους που έχει λάβει την τελική απόφαση για την αίτηση και σύμφωνα με το εθνικό του δίκαιο. Τα κράτη μέλη παρέχουν στους αιτούντες πληροφορίες σχετικά με την ακολουθητέα διαδικασία σε περίπτωση προσφυγής, όπως διευκρινίζεται στο παράρτημα IV. 4. Όταν η αίτηση πρόσβασης στο ΠΚΤ απορρίπτεται, τα δεδομένα εισάγονται στο κεντρικό αποθετήριο σύμφωνα με το άρθρο 28. Άρθρο 16 Ανάκληση 1. Η πρόσβαση στο ΠΚΤ ανακαλείται: α) όταν καθίσταται προφανές ότι δεν πληρούνταν οι όροι χορήγησης της πρόσβασης στο ΠΚΤ· β) όταν καθίσταται προφανές ότι δεν πληρούνται πλέον οι όροι για την παροχή πρόσβασης στο ΠΚΤ· γ) κατόπιν αιτήσεως του καταχωρισμένου ταξιδιώτη. 2. Η πρόσβαση μπορεί να ανακληθεί από τις αρμόδιες αρχές κάθε κράτους μέλους ανά πάσα στιγμή σύμφωνα με την παράγραφο 1. 3. Εάν αρχές άλλες από τις αρμόδιες αρχές έχουν στοιχεία βάσει των οποίων πρέπει να ανακληθεί η πρόσβαση στο ΠΚΤ σύμφωνα με την παράγραφο 1, ενημερώνουν σχετικά τις αρμόδιες αρχές χωρίς καθυστέρηση. 4. Η απόφαση σχετικά με την ανάκληση της πρόσβασης στο ΠΚΤ και οι λόγοι στους οποίους βασίζεται κοινοποιούνται στον καταχωρισμένο ταξιδιώτη με το τυποποιημένο υπόδειγμα που προβλέπεται στο παράρτημα IV. 5. Με την επιφύλαξη του δικαιώματος δικαστικού ελέγχου, σύμφωνα με το δικονομικό δίκαιο του κράτους μέλους που έχει ανακαλέσει την πρόσβαση στο ΠΚΤ, ένας καταχωρισμένος ταξιδιώτης του οποίου η πρόσβαση στο ΠΚΤ έχει ανακληθεί έχει δικαίωμα επανεξέτασης της ανάκλησης για να αντικρούσει ή να διορθώσει πιθανά σφάλματα σύμφωνα με το δικαίωμα πραγματικής προσφυγής[39], εκτός εάν η πρόσβαση έχει ανακληθεί με αίτηση του καταχωρισμένου ταξιδιώτη σύμφωνα με την παράγραφο 1 στοιχείο γ). Η προσφυγή ασκείται κατά του κράτους μέλους που έχει λάβει την απόφαση ανάκλησης και σύμφωνα με το εθνικό του δίκαιο. Τα κράτη μέλη παρέχουν στους αιτούντες πληροφορίες σχετικά με την ακολουθητέα διαδικασία σε περίπτωση προσφυγής, όπως διευκρινίζεται στο παράρτημα IV. 6. Σε περίπτωση ανάκλησης της πρόσβασης στο ΠΚΤ, τα δεδομένα εισάγονται στο κεντρικό αποθετήριο σύμφωνα με το άρθρο 29. 7. Εάν η ανάκληση πρόσβασης είχε ζητηθεί από τον καταχωρισμένο ταξιδιώτη, ο καταχωρισμένος ταξιδιώτης έχει δικαίωμα να ζητήσει άμεση διαγραφή των δεδομένων του. Τα κράτη μέλη ενημερώνουν τους καταχωρισμένους ταξιδιώτες σχετικά με αυτό το δικαίωμα. ΚΕΦΑΛΑΙΟ V Διοικητική διαχείριση και οργάνωση Άρθρο 17 Διοίκηση 1. Οι αρμόδιες αρχές τηρούν αρχεία των αιτήσεων. Κάθε ατομικός φάκελος περιέχει το έντυπο αίτησης, αντίγραφα των σχετικών δικαιολογητικών εγγράφων, μητρώο των διενεργηθέντων ελέγχων και τον αριθμό της παρασχεθείσας πρόσβασης στο ΠΚΤ, ώστε το προσωπικό να μπορεί να ανασυστήσει, εάν χρειασθεί, το πλαίσιο της απόφασης που ελήφθη για την αίτηση. 2. Οι ατομικοί φάκελοι αιτήσεων διατηρούνται για όσο διάστημα ισχύει η πρόσβαση στο ΠΚΤ. 3. Σε περίπτωση απόρριψης ή ανάκλησης της πρόσβασης στο ΠΚΤ, οι φάκελοι των αιτήσεων πρέπει να φυλάσσονται για ανώτατο διάστημα δύο ετών. Αυτή η περίοδος αρχίζει από την ημερομηνία έκδοσης της απόφασης της αρμόδιας αρχής να απορρίψει ή να ανακαλέσει την πρόσβαση. Αιτήσεις ανακαλούμενες από τους αιτούντες πρέπει να διαγράφονται άμεσα. Τα κράτη μέλη μπορούν να αποθηκεύουν τους φακέλους αιτήσεων, καθώς και τα δικαιολογητικά έγγραφα σε ηλεκτρονική μορφή. Άρθρο 18 Πόροι για εξέταση αιτήσεων, έκδοση αδειοδοτικών, έλεγχο και στατιστικές 1. Κάθε κράτος μέλος είναι αρμόδιο για την οργάνωση των διαδικασιών υποβολής και εξέτασης των αιτήσεων καθώς και την έκδοση αδειοδοτικών. 2. Τα κράτη μέλη διαθέτουν επαρκές προσωπικό για την άσκηση των καθηκόντων εξέτασης αιτήσεων, κατά τρόπο που να εξασφαλίζει εύλογη και εναρμονισμένη ποιότητα των υπηρεσιών που παρέχονται στο κοινό. 3. Οι αρμόδιες αρχές πρέπει να εξασφαλίζουν τη δέουσα κατάρτιση του προσωπικού τους και είναι υπεύθυνες για την παροχή σε αυτό ολοκληρωμένων, ακριβών και επίκαιρων πληροφοριών για το σχετικό ενωσιακό και το εθνικό δίκαιο. 4. Οι αρμόδιες αρχές εγγυώνται τη συχνή και κατάλληλη παρακολούθηση της διαδικασίας εξέτασης αιτήσεων, έκδοσης δικαιοδοτικών και λαμβάνουν διορθωτικά μέτρα όταν διαπιστώνονται παρεκκλίσεις από τις διατάξεις και τις διαδικασίες του παρόντος κανονισμού. 5. Τα κράτη μέλη καταρτίζουν ετήσιες στατιστικές για το ΠΚΤ, σύμφωνα με τον πίνακα αντιστοιχίας του παραρτήματος V. Οι στατιστικές υποβάλλονται στον Οργανισμό πριν την 1η Μαρτίου κάθε έτους. Ο Οργανισμός τις δημοσιεύει. Άρθρο 19 Συμπεριφορά του προσωπικού 1. Οι αρμόδιες αρχές μεριμνούν για την κόσμια υποδοχή των αιτούντων. 2. Οι αρμόδιες αρχές, κατά την άσκηση των καθηκόντων τους, σέβονται την ανθρώπινη αξιοπρέπεια. Τα λαμβανόμενα μέτρα είναι ανάλογα με τους επιδιωκόμενους από αυτά στόχους. 3. Κατά την άσκηση των καθηκόντων τους, οι αρμόδιες αρχές δεν προβαίνουν σε διακρίσεις σε βάρος αιτούντων ή καταχωρισμένων ταξιδιωτών για λόγους φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. Άρθρο 20 Ενημέρωση του ευρέος κοινού Τα κράτη μέλη παρέχουν στο ευρύ κοινό όλες τις σχετικές πληροφορίες σε σχέση με τις αιτήσεις για πρόσβαση στο ΠΚΤ, ιδίως: α) τα κριτήρια, τους όρους και τις διαδικασίες για την υποβολή αίτησης· β) τις προθεσμίες εξέτασης των αιτήσεων· γ) το τέλος· δ) τον τόπο υποβολής των αιτήσεων. ΚΕΦΑΛΑΙΟ VI Τεχνική αρχιτεκτονική του αδειοδοτικού – κεντρικού αποθετηρίου, κατηγορίες δεδομένων και εισαγωγή δεδομένων από τις αρμόδιες αρχές Άρθρο 21 Τεχνική αρχιτεκτονική του αδειοδοτικού – κεντρικού αποθετηρίου Το αδειοδοτικό – κεντρικό αποθετήριο αποτελείται από: α) ένα κεντρικό αποθετήριο απαρτιζόμενο από ένα κύριο αποθετήριο και ένα εφεδρικό αποθετήριο, ικανό να εξασφαλίζει όλες τις λειτουργικές δυνατότητες του κύριου αποθετηρίου σε περίπτωση βλάβης του τελευταίου· β) μία ενιαία διεπαφή σε κάθε κράτος μέλος που βασίζεται σε κοινές τεχνικές προδιαγραφές, πανομοιότυπη για όλα τα κράτη μέλη· γ) το δίκτυο σημείων εισόδου τα οποία αποτελούν μέρος της ενιαίας διεπαφής και συνιστούν τα εθνικά σημεία πρόσβασης που συνδέουν το εθνικό σύστημα κάθε κράτους μέλους, όπως ορίζεται στο άρθρο 3 παράγραφος 15, με το κεντρικό αποθετήριο· δ) υποδομή επικοινωνίας μεταξύ του κεντρικού αποθετηρίου και του δικτύου σημείων εισόδου· και ε) αδειοδοτικό που βασίζεται σε κοινά τεχνικά πρότυπα. Άρθρο 22 Κατηγορίες δεδομένων που περιέχονται στο αδειοδοτικό – κεντρικό αποθετήριο 1. Στο κεντρικό αποθετήριο καταχωρίζονται μόνο οι κατωτέρω κατηγορίες δεδομένων: α) αλφαριθμητικά δεδομένα για τον αιτούντα και την παρασχεθείσα πρόσβαση, την απόρριψη, την ανάκληση ή την παράταση που αναφέρονται στο άρθρο 25 παράγραφοι 1 έως 4, στο άρθρο 26 και στα άρθρα 28, 29 και 30· β) βιομετρικά δεδομένα που αναφέρονται στο άρθρο 25 παράγραφος 5. Τα αλφαριθμητικά και τα βιομετρικά δεδομένα καταγράφονται σε χωριστά τμήματα του κεντρικού αποθετηρίου. 2. Μόνο ο μοναδικός αναγνωριστικός κωδικός καταγράφεται στο αδειοδοτικό που αναφέρεται στο άρθρο 27. Άρθρο 23 Εισαγωγή, τροποποίηση, διαγραφή, εξέταση και αναζήτηση δεδομένων 1. Η πρόσβαση στο κεντρικό αποθετήριο και το δικαιοδοτικό με σκοπό την εισαγωγή, την τροποποίηση, τη διαγραφή, την άμεση εξέταση ή την αναζήτηση των δεδομένων που αναφέρονται στο άρθρο 22 παράγραφος 1, σύμφωνα με τον παρόντα κανονισμό, ασκείται μόνο από το δεόντως εξουσιοδοτημένο προσωπικό των αρμόδιων αρχών για τους σκοπούς που ορίζει ο παρών κανονισμός. Η πρόσβαση από τις αρχές αυτές περιορίζεται στον βαθμό που είναι αναγκαίος για την εκτέλεση καθηκόντων σύμφωνα με τους εν λόγω σκοπούς και πρέπει να είναι ανάλογη με τους επιδιωκόμενους στόχους. 2. Κάθε κράτος μέλος ορίζει τις αρμόδιες αρχές των οποίων το δεόντως εξουσιοδοτημένο προσωπικό έχει δυνατότητα πρόσβασης για να εισάγει, να τροποποιεί, να διαγράφει, να εξετάζει ή να αναζητεί δεδομένα που έχουν καταχωριστεί στο κεντρικό αποθετήριο ή το δικαιοδοτικό. Κάθε κράτος μέλος ανακοινώνει αμελλητί στον Οργανισμό κατάλογο αυτών των αρχών, που περιλαμβάνει και τις αρχές που αναφέρονται στο άρθρο 52 παράγραφος 4 καθώς και τις τυχόν τροποποιήσεις του. 3. Εντός 4 μηνών μετά την έναρξη ισχύος του παρόντος κανονισμού, ο Οργανισμός δημοσιεύει ενοποιημένο κατάλογο των αναφερόμενων στην παράγραφο 2 αρχών στην Επίσημη Εφημερίδα της Ευρωπαϊκής Ένωσης. Σε περίπτωση τροποποίησης του καταλόγου, ο Οργανισμός δημοσιεύει επίκαιρο ενοποιημένο κατάλογο ετησίως. Άρθρο 24 Διαδικασίες εισαγωγής δεδομένων περιεχομένων στην αίτηση 1. Όταν η αίτηση είναι παραδεκτή σύμφωνα με το άρθρο 11, η αρμόδια αρχή δημιουργεί τον φάκελο αίτησης χωρίς καθυστέρηση, καταχωρίζοντας στο κεντρικό αποθετήριο τα αναφερόμενα στο άρθρο 25 δεδομένα, εφόσον ο αιτών υποχρεούται να υποβάλει τα εν λόγω δεδομένα. 2. Όταν δεν απαιτείται η υποβολή συγκεκριμένων δεδομένων για νομικούς λόγους, στα ειδικά πεδία γι’ αυτά τα δεδομένα αναγράφεται η ένδειξη «άνευ αντικειμένου». Άρθρο 25 Δεδομένα που πρέπει να εισάγονται κατά την υποβολή της αίτησης πρόσβασης στο ΠΚΤ Η αρμόδια αρχή εισάγει τα ακόλουθα δεδομένα στον φάκελο αίτησης: (1) τον μοναδικό αριθμό της αίτησης· (2) πληροφορίες για την κατάσταση, προσδιορίζοντας ότι έχει υποβληθεί αίτηση πρόσβασης στο ΠΚΤ· (3) την αρχή στην οποία υποβλήθηκε η αίτηση, αναφέροντας και τον τόπο στον οποίο εδρεύει· (4) τα ακόλουθα δεδομένα που λαμβάνονται από το έντυπο αίτησης: α) επώνυμο· όνομα (ή ονόματα)· β) επώνυμο κατά τη γέννηση (προηγούμενο (-α) επώνυμο (-α)), χώρα γέννησης, ιθαγένεια (-ες)· και φύλο· γ) ημερομηνία γέννησης, τόπος γέννησης· δ) είδος και αριθμός του (των) ταξιδιωτικού(-ών) εγγράφου(-ων), αρχή έκδοσης και ημερομηνία έκδοσης και λήξης· ε) τόπος και ημερομηνία της αίτησης· στ) κατά περίπτωση, σύμφωνα με το άρθρο 9 παράγραφος 5, τα στοιχεία του υπόχρεου κάλυψης των εξόδων διαβίωσης του αιτούντος κατά τη διάρκεια της διαμονής: (i) εάν πρόκειται για φυσικό πρόσωπο, το ονοματεπώνυμο, τη διεύθυνση του προσώπου και τον αριθμό τηλεφώνου του· (ii) εάν πρόκειται για επιχείρηση ή άλλο οργανισμό: επωνυμία και διεύθυνση της επιχείρησης/οργανισμού, ονοματεπώνυμο του υπευθύνου της επιχείρησης /οργανισμού και αριθμός τηλεφώνου· ζ) τους κύριους σκοπούς των ταξιδιών· η) τη διεύθυνση κατοικίας του αιτούντος και τον αριθμό τηλεφώνου του· θ) κατά περίπτωση, τον αριθμό της αυτοκόλλητης θεώρησης· ι) κατά περίπτωση, τον αριθμό της άδειας διαμονής ή του δελτίου διαμονής· ια) την τρέχουσα απασχόληση και τον εργοδότη· για φοιτητές: την επωνυμία του εκπαιδευτικού ιδρύματος· ιβ) εάν πρόκειται για ανήλικο, το επώνυμο και το/τα όνομα(τα) του ασκούντος γονική μέριμνα ή του νόμιμου κηδεμόνα του αιτούντος· (5) τα δακτυλικά αποτυπώματα, σύμφωνα με το άρθρο 8. Άρθρο 26 Δεδομένα που προστίθενται στο κεντρικό αποθετήριο κατά τη χορήγηση ή την ανάκληση της πρόσβασης στο ΠΚΤ 1. Εάν έχει ληφθεί απόφαση να χορηγηθεί πρόσβαση στο ΠΚΤ, η αρμόδια αρχή που χορήγησε την πρόσβαση προσθέτει τα ακόλουθα δεδομένα στον φάκελο αίτησης: α) πληροφορίες για την κατάσταση, που προσδιορίζουν ότι έχει χορηγηθεί πρόσβαση στο ΠΚΤ· β) την αρχή που χορήγησε την πρόσβαση, και τον τόπο που εδρεύει, γ) τον τόπο και την ημερομηνία της απόφασης για τη χορήγηση πρόσβασης στο ΠΚΤ· δ) τις ημερομηνίες έναρξης και λήξης της ισχύος της πρόσβασης. 2. Εάν ο αιτών ανακαλέσει την αίτησή του πριν εκδοθεί η απόφαση για την παροχή πρόσβασης στο ΠΚΤ, η αρμόδια αρχή σημειώνει ότι η αίτηση τέθηκε στο αρχείο για τον λόγο αυτό, καθώς και την ημερομηνία αρχειοθέτησής της και διαγράφει τα ληφθέντα από τον φάκελο αίτησης δεδομένα. Άρθρο 27 Δεδομένα που εισάγονται στο δικαιοδοτικό κατά την παροχή πρόσβασης στο ΠΚΤ 1. Εφόσον ληφθεί απόφαση να παρασχεθεί πρόσβαση στο ΠΚΤ, η αρμόδια αρχή που παρείχε την πρόσβαση εισάγει στο δικαιοδοτικό έναν μοναδικό αναγνωριστικό κωδικό. Ο μοναδικός αναγνωριστικός κωδικός είναι ο ίδιος με τον αριθμό αίτησης. 2. Το δικαιοδοτικό δίδεται στον αιτούντα. Άρθρο 28 Δεδομένα που εισάγονται στο κεντρικό αποθετήριο σε περίπτωση άρνησης της πρόσβασης στο ΠΚΤ 1. Εάν ληφθεί η απόφαση για την άρνηση της πρόσβασης στο ΠΚΤ, η αρμόδια αρχή που απέρριψε την πρόσβαση προσθέτει τα ακόλουθα δεδομένα στον φάκελο αίτησης: α) πληροφορίες για την κατάσταση, που προσδιορίζουν ότι έχει απορριφθεί η αίτηση πρόσβασης στο ΠΚΤ· β) την αρχή που απέρριψε την πρόσβαση στο ΠΚΤ, και τον τόπο που εδρεύει, γ) τον τόπο και την ημερομηνία της απόφασης απόρριψης της πρόσβασης στο ΠΚΤ. 2. Ο φάκελος αίτησης προσδιορίζει επίσης τον λόγο ή τους λόγους της απόρριψης της αίτησης πρόσβασης στο ΠΚΤ, που είναι ένας ή περισσότεροι από τους λόγους που απαριθμούνται στο άρθρο 15 παράγραφος 1. Άρθρο 29 Δεδομένα που προστίθενται στο κεντρικό αποθετήριο κατά την ανάκληση πρόσβασης στο ΠΚΤ 1. Εάν ληφθεί απόφαση να ανακληθεί η πρόσβαση στο ΠΚΤ, η αρμόδια αρχή η οποία έλαβε τη σχετική απόφαση προσθέτει τα ακόλουθα δεδομένα στον φάκελο αίτησης: α) πληροφορίες για την κατάσταση, που προσδιορίζουν ότι έχει ανακληθεί η πρόσβαση στο ΠΚΤ· β) την αρχή που ανακάλεσε την πρόσβαση και τον τόπο που εδρεύει, γ) τον τόπο και την ημερομηνία της απόφασης να ανακληθεί η πρόσβαση στο ΠΚΤ. 2. Ο φάκελος αίτησης προσδιορίζει επίσης τον λόγο ή τους λόγους της απόρριψης της αίτησης πρόσβασης στο ΠΚΤ, που είναι ένας ή περισσότεροι από τους λόγους που απαριθμούνται στο άρθρο 16 παράγραφος 1. Άρθρο 30 Δεδομένα που προστίθενται στο κεντρικό αποθετήριο κατά την παράταση της διάρκειας πρόσβασης στο ΠΚΤ Εάν ληφθεί απόφαση να παραταθεί η διάρκεια της πρόσβασης στο ΠΚΤ, η αρμόδια αρχή η οποία έλαβε τη σχετική απόφαση προσθέτει τα ακόλουθα δεδομένα στον φάκελο αίτησης: α) πληροφορίες για την κατάσταση, που προσδιορίζουν ότι έχει παραταθεί η πρόσβαση στο ΠΚΤ· β) την αρχή που παρέτεινε την πρόσβαση, και τον τόπο που εδρεύει· γ) τον τόπο και την ημερομηνία της απόφασης· δ) τις ημερομηνίες έναρξης και λήξης της παράτασης. ΚΕΦΑΛΑΙΟ VII Χρησιμοποίηση των δεδομένων Άρθρο 31 Χρήση δεδομένων για την εξέταση αιτήσεων, την αντιμετώπιση απώλειας ή κλοπής αδειοδοτικού ή προβλημάτων κατά τη διευκόλυνση της διέλευσης καταχωρισμένων ταξιδιωτών από τα σύνορα 1. Η αρμόδια αρχή συμβουλεύεται το κεντρικό αποθετήριο για την εξέταση των αιτήσεων και των σχετικών αποφάσεων, μεταξύ άλλων και της απόφασης για ανάκληση ή παράταση της πρόσβασης στο ΠΚΤ. Επιπλέον, οι αρμόδιες αρχές συμβουλεύονται το κεντρικό αποθετήριο σε περίπτωση απώλειας ή κλοπής του αδειοδοτικού ή όταν υπάρχουν προβλήματα κατά τη διευκόλυνση της διέλευσης καταχωρισμένων ταξιδιωτών από τα σύνορα. 2. Για τους σκοπούς που αναφέρονται στην παράγραφο 1, η αρμόδια αρχή διενεργεί έρευνα χρησιμοποιώντας ένα ή περισσότερα από τα ακόλουθα δεδομένα: α) τον μοναδικό αριθμό της αίτησης· β) τα δεδομένα που αναφέρονται στο άρθρο 25 παράγραφος 4 στοιχεία α), β) και γ)· γ) τα δεδομένα στο ταξιδιωτικό έγγραφο, που αναφέρονται στο άρθρο 25 παράγραφος 4 στοιχείο δ)· δ) την αυτοκόλλητη θεώρηση, την άδεια διαμονής ή το δελτίο διαμονής, κατά περίπτωση. 3. Αν κατά την αναζήτηση με τη χρήση ενός ή περισσοτέρων από τα στοιχεία που αναφέρονται στην παράγραφο 2 προκύψει ότι δεδομένα σχετικά με τον αιτούντα είναι καταχωρισμένα στο κεντρικό αποθετήριο, παρέχεται στην αρμόδια αρχή πρόσβαση στον φάκελο αίτησης, αλλά όχι στο χωριστό τμήμα που περιλαμβάνει βιομετρικά δεδομένα. 4. Η αρμόδια αρχή διενεργεί έρευνες στο χωριστό τμήμα του κεντρικού αποθετηρίου με βιομετρικά δεδομένα για την επέκταση της πρόσβασης στο ΠΚΤ και αν προκύψουν προβλήματα με τη διευκόλυνση της διέλευσης των συνόρων από καταχωρισμένους ταξιδιώτες, μόνον εφόσον το αδειοδοτικό και δακτυλικά αποτυπώματα υποβάλλονται από τους καταχωρισμένους ταξιδιώτες ταυτόχρονα. Εάν από αυτή την έρευνα προκύψει ότι τα δεδομένα του καταχωρισμένου ταξιδιώτη είναι καταχωρισμένα στο κεντρικό αποθετήριο, παρέχεται στην αρμόδια αρχή πρόσβαση στον φάκελο αίτησης, συμπεριλαμβανομένων και των βιομετρικών δεδομένων. 5. Η αρμόδια αρχή διενεργεί έρευνες στο χωριστό τμήμα του κεντρικού αποθετηρίου μόνο με βιομετρικά δεδομένα, χωρίς το αδειοδοτικό, αποκλειστικά για την εξέταση αιτήσεων, όταν λαμβάνει απόφαση για ενδεχόμενη ανάκληση της πρόσβασης στο ΠΚΤ και σε περίπτωση απώλειας ή κλοπής του αδειοδοτικού. Εάν αυτή η έρευνα δείξει ότι τα δεδομένα για τον αιτούντα είναι καταχωρισμένα στο κεντρικό αποθετήριο, παρέχεται στην αρμόδια αρχή πρόσβαση στον φάκελο αίτησης συμπεριλαμβανομένων και των βιομετρικών δεδομένων. Άρθρο 32 Χρήση δεδομένων στα σημεία διέλευσης των εξωτερικών συνόρων για τους συνοριακούς ελέγχους 1. Για να διευκολυνθεί η διέλευση των συνόρων από τους καταχωρισμένους ταξιδιώτες με την εξακρίβωση της ταυτότητας του καταχωρισμένου ταξιδιώτη και την επαλήθευση ότι έχει χορηγηθεί πρόσβαση στο ΠΚΤ ή/και αν πληρούνται οι όροι εισόδου ή εξόδου από το έδαφος των κρατών μελών, σύμφωνα με τον κώδικα συνόρων του Σένγκεν, η αρμόδια αρχή έχει πρόσβαση σε αναζήτηση στο κεντρικό αποθετήριο κάνοντας χρήση του αποκλειστικού αναγνωριστικού αριθμού (αδειοδοτικό) και του αριθμού του ταξιδιωτικού εγγράφου για να εξακριβώσει αν έχει χορηγηθεί πρόσβαση στο ΠΚΤ, σε συνδυασμό με την εξακρίβωση της ταυτότητας του καταχωρισμένου ταξιδιώτη, επαληθεύοντας τα δακτυλικά αποτυπώματα του καταχωρισμένου ταξιδιώτη. 2. Αν από την αναζήτηση με τα στοιχεία που αναφέρονται στην παράγραφο 1 προκύψει ότι τα δεδομένα σχετικά με τους καταχωρισμένους ταξιδιώτες είναι καταγεγραμμένα στο κεντρικό αποθετήριο, η αρμόδια αρχή λαμβάνει την πληροφορία της σύμπτωσης ή μη σύμπτωσης των δεδομένων. 3. Σε περίπτωση διενέργειας χειρωνακτικού συνοριακού ελέγχου, με την επιφύλαξη της παραγράφου 1, η εξακρίβωση της ταυτότητας ενός καταχωρισμένου ταξιδιώτη μπορεί να γίνει δια χειρός, με οπτικό έλεγχο του ταξιδιωτικού εγγράφου. Άρθρο 33 Χρήση δεδομένων για την υποβολή εκθέσεων και την κατάρτιση στατιστικών Οι αρμόδιες αρχές συμβουλεύονται τα ακόλουθα δεδομένα, αποκλειστικά για τους σκοπούς της υποβολής εκθέσεων και κατάρτισης στατιστικών, χωρίς να επιτρέπεται η εξακρίβωση της ταυτότητας συγκεκριμένων αιτούντων: (1) πληροφορίες για την τρέχουσα κατάσταση· (2) παρούσα ιθαγένεια του αιτούντος· (3) τόπος και ημερομηνία υποβολής της αίτησης· (4) τύπος(-οι) και λόγος(-οι) της απόφασης σχετικά με την πρόσβαση στο ΠΚΤ· (5) τύπος και χώρα έκδοσης του (των) ταξιδιωτικού(-ών) εγγράφου (-ων)· (6) αρμόδια αρχή, και τόπος της έδρας της, σε περίπτωση λήψης απόφασης για τη χορήγηση, την απόρριψη, την ανάκληση ή την παράταση της πρόσβασης στο ΠΚΤ και την ημερομηνία έκδοσης της απόφασης· (7) σκοποί των ταξιδιών· (8) απώλεια ή κλοπή αδειοδοτικών. ΚΕΦΑΛΑΙΟ VIII Περίοδος διατήρησης, τροποποίησης των δεδομένων και απώλεια ή κλοπή αδειοδοτικού Άρθρο 34 Διάρκεια της περιόδου διατήρησης δεδομένων 1. Κάθε φάκελος αίτησης διατηρείται στο κεντρικό αποθετήριο για ανώτατο διάστημα 5 ετών, με την επιφύλαξη της διαγραφής δεδομένων που αναφέρεται στο άρθρο 16 παράγραφος 7, το άρθρο 26 παράγραφος 2 και το άρθρο 35, καθώς και της τήρησης αρχείων που αναφέρεται στο άρθρο 45. Αυτή η περίοδος αρχίζει: α) την ημερομηνία λήξης της προθεσμίας της χορηγηθείσας ή παραταθείσας πρόσβασης στο ΠΚΤ· β) την ημερομηνία της δημιουργίας του φακέλου αίτησης στο κεντρικό αποθετήριο, εάν έχει αποσυρθεί η αίτηση· γ) την ημερομηνία έκδοσης της απόφασης της αρμόδιας αρχής, εάν η πρόσβαση στο ΠΚΤ έχει απορριφθεί ή ανακληθεί. 2. Κατά τη λήξη της περιόδου που αναφέρεται στην παράγραφο 1, το κεντρικό αποθετήριο διαγράφει αυτόματα τον ατομικό φάκελο αίτησης. 3. Ο καταχωρισμένος ταξιδιώτης μπορεί να κρατήσει το αδειοδοτικό. Άρθρο 35 Τροποποίηση των δεδομένων και πρόωρη διαγραφή δεδομένων 1. Μόνο το αρμόδιο κράτος μέλος δικαιούται να τροποποιήσει δεδομένα που έχει εισαγάγει στο κεντρικό αποθετήριο διορθώνοντας ή διαγράφοντάς τα. 2. Εάν το υπεύθυνο κράτος μέλος διαθέτει αποδείξεις ότι τα δεδομένα που έχουν υποστεί επεξεργασία στο κεντρικό αποθετήριο είναι ανακριβή ή ότι δεδομένα έχουν υποστεί επεξεργασία στο κεντρικό αποθετήριο κατά παράβαση του παρόντος κανονισμού, η αρμόδια αρχή ελέγχει τα εν λόγω δεδομένα και, εφόσον χρειάζεται, τα διορθώνει ή τα διαγράφει αμελλητί. Αυτό μπορεί επίσης να συμβεί με αίτηση του καταχωρισμένου ταξιδιώτη. 3. Εάν ένα κράτος μέλος διαφορετικό από το υπεύθυνο κράτος μέλος έχει αποδείξεις ότι τα δεδομένα που έχουν υποστεί επεξεργασία στο κεντρικό αποθετήριο είναι ανακριβή ή ότι τα δεδομένα έχουν υποστεί επεξεργασία στο κεντρικό αποθετήριο κατά παράβαση του παρόντος κανονισμού, ενημερώνει αμέσως το αρμόδιο κράτος μέλος. Το αρμόδιο κράτος μέλος επαληθεύει τα εν λόγω δεδομένα και, εφόσον χρειάζεται, τα διορθώνει ή τα διαγράφει αμελλητί. 4. Εάν, πριν από τη λήξη της προθεσμίας που αναφέρεται στο άρθρο 34 παράγραφος 1, ένας αιτών έχει αποκτήσει την ιθαγένεια κράτους μέλους, οι φάκελοι αιτήσεων πρέπει να διαγράφονται άμεσα από το κεντρικό αποθετήριο από την αρμόδια αρχή του κράτους μέλους του οποίου η ιθαγένεια έχει αποκτηθεί. 5. Εάν η απόφαση απόρριψης της πρόσβασης στο ΠΚΤ ακυρωθεί από πρωτοβάθμιο ή δευτεροβάθμιο δικαστήριο, το κράτος μέλος που απέρριψε την πρόσβαση στο ΠΚΤ διαγράφει άμεσα τα δεδομένα που αναφέρονται στο άρθρο 28 μετά την τελική απόφαση ακύρωσης της άρνησης της πρόσβασης στο ΠΚΤ. Η ατομική αίτηση που υπόκειται σε απόφαση πρωτοβάθμιου ή δευτεροβάθμιου δικαστηρίου, όπως αναφέρεται ανωτέρω, επανεξετάζεται από την αρμόδια αρχή, η οποία λαμβάνει υπόψη τη γνώμη του πρωτοβάθμιου ή δευτεροβάθμιου δικαστηρίου. Άρθρο 36 Απώλεια ή κλοπή αδειοδοτικού 1. Ο καταχωρισμένος ταξιδιώτης ενημερώνει την αρχή έκδοσης σε περίπτωση απώλειας ή κλοπής του αδειοδοτικού. 2. Εάν η κλοπή ή η απώλεια ενός αδειοδοτικού στις αρμόδιες αρχές δηλωθεί από έναν τρίτο, οι αρμόδιες αρχές εμποδίζουν την παρεχόμενη πρόσβαση στο ΠΚΤ και ενημερώνουν το κράτος μέλος που έχει χορηγήσει την πρόσβαση. Το υπεύθυνο κράτος μέλος ενημερώνει τον καταχωρισμένο ταξιδιώτη για την απώλεια ή την κλοπή του αδειοδοτικού μέσω τηλεφώνου, φαξ, ταχυδρομείου ή ηλεκτρονικού ταχυδρομείου. 3. Εάν η κλοπή ή απώλεια αδειοδοτικού δηλωθεί από τον καταχωρισμένο ταξιδιώτη, το υπεύθυνο κράτος μέλος επαληθεύει αν έχει χορηγηθεί πρόσβαση στο ΠΚΤ. Το υπεύθυνο κράτος μέλος οφείλει να εκδώσει νέο αδειοδοτικό, εάν το ζητήσει ο καταχωρισμένος ταξιδιώτης. Διαφορετικά, αποκλείεται η παρασχεθείσα πρόσβαση. 4. Ο καταχωρισμένος ταξιδιώτης καταβάλλει το κόστος του νέου αδειοδοτικού. ΚΕΦΑΛΑΙΟ IX Ανάπτυξη, λειτουργία και αρμοδιότητες Άρθρο 37 Θέσπιση εκτελεστικών μέτρων από την Επιτροπή 1. Η Επιτροπή θεσπίζει τα αναγκαία μέτρα για την ανάπτυξη, την τεχνική εφαρμογή και την εξέλιξη του κεντρικού αποθετηρίου, των ενιαίων διεπαφών και της επικοινωνιακής υποδομής, ιδίως όσον αφορά: α) τις προδιαγραφές σχετικά με την ευκρίνεια και τη χρήση των δακτυλικών αποτυπωμάτων για τη βιομετρική επαλήθευση στο ΠΚΤ σύμφωνα με το άρθρο 8· β) τον σχεδιασμό της φυσικής αρχιτεκτονικής του συστήματος, και του δικτύου επικοινωνίας· γ) την εισαγωγή των δεδομένων, σύμφωνα με το άρθρο 24· δ) την πρόσβαση σε δεδομένα, σύμφωνα με το άρθρο 31, 32 και 33· ε) τη διατήρηση, τροποποίηση, διαγραφή και εκ των προτέρων διαγραφή δεδομένων, σύμφωνα με τα άρθρα 34 και 35· στ) τη φραγή παρασχεθείσας πρόσβασης σε περίπτωση απώλειας ή κλοπής αδειοδοτικού σύμφωνα με το άρθρο 36· ζ) την τήρηση αρχείων και την πρόσβαση σε αυτά, σύμφωνα με το άρθρο 45· η) τις απαιτήσεις επιδόσεων· θ) τον ορισμό των επιχειρησιακών απαιτήσεων, μεταξύ άλλων και όσον αφορά τη μορφή του αδειοδοτικού. Οι εν λόγω εκτελεστικές πράξεις θεσπίζονται σύμφωνα με τη διαδικασία εξέτασης του άρθρου 57. Άρθρο 38 Ανάπτυξη και λειτουργική διαχείριση 1. Ο Οργανισμός είναι υπεύθυνος για την ανάπτυξη του κύριου αποθετηρίου, του εφεδρικού αποθετηρίου, των ενιαίων διεπαφών, περιλαμβανομένου του δικτύου των σημείων εισόδου, της επικοινωνιακής υποδομής μεταξύ των εθνικών συστημάτων και του δικτύου σημείων εισόδου, καθώς και για τον ορισμό τεχνικών προδιαγραφών για το αδειοδοτικό, το συντομότερο δυνατόν μετά την έναρξη ισχύος του παρόντος κανονισμού και την έγκριση από την Επιτροπή των προβλεπόμενων στο άρθρο 37 μέτρων. Ο Οργανισμός αποφασίζει τις τεχνικές προδιαγραφές για το δικαιοδοτικό και για το κεντρικό αποθετήριο, τις ενιαίες διεπαφές και την υποδομή επικοινωνίας, με την επιφύλαξη της ευνοϊκής γνώμης της Επιτροπής. Η ανάπτυξη συνίσταται στην εκπόνηση και εφαρμογή των τεχνικών προδιαγραφών, τη διεξαγωγή δοκιμών και τον συνολικό συντονισμό του έργου. Ο Οργανισμός διενεργεί γενική δοκιμή του κεντρικού αποθετηρίου από κοινού με τα κράτη μέλη. Η Επιτροπή ενημερώνει το Ευρωπαϊκό Κοινοβούλιο για τα αποτελέσματα της δοκιμής. 2. Ο Οργανισμός είναι υπεύθυνος για τη λειτουργική διαχείριση του κύριου αποθετηρίου, του εφεδρικού αποθετηρίου και των ενιαίων διεπαφών. Εξασφαλίζει, σε συνεργασία με τα κράτη μέλη, ότι χρησιμοποιείται πάντοτε η καλύτερη διαθέσιμη τεχνολογία, με την επιφύλαξη ανάλυσης κόστους - ωφέλειας. Ο Οργανισμός είναι επίσης υπεύθυνος για τη λειτουργική διαχείριση της υποδομής επικοινωνίας μεταξύ του κεντρικού αποθετηρίου και του δικτύου σημείων εισόδου. Η λειτουργική διαχείριση του κεντρικού αποθετηρίου περιλαμβάνει όλες τις εργασίες που απαιτούνται για τη λειτουργία του κεντρικού αποθετηρίου επί 24ώρου βάσεως, 7 ημέρες την εβδομάδα, κατά τα προβλεπόμενα στον παρόντα κανονισμό, ειδικότερα όσον αφορά τη συντήρηση και τις τεχνικές παρεμβάσεις οι οποίες είναι αναγκαίες, ώστε το σύστημα να λειτουργεί σε ικανοποιητικό βαθμό επιχειρησιακής ποιότητας, ιδίως όσον αφορά τον χρόνο που απαιτείται για την υποβολή ερωτήσεων στο κεντρικό αποθετήριο από προξενεία και σε σημεία διέλευσης συνόρων, ο οποίος πρέπει να είναι ο συντομότερος δυνατός. 3. Με την επιφύλαξη του άρθρου 17 του κανονισμού υπηρεσιακής κατάστασης των υπαλλήλων της Ευρωπαϊκής Ένωσης, ο Οργανισμός εφαρμόζει τους δέοντες κανόνες περί επαγγελματικού απορρήτου ή άλλη ισοδύναμη υποχρέωση εχεμύθειας στο σύνολο του προσωπικού της που καλείται να ασχοληθεί με δεδομένα ΠΚΤ. Η υποχρέωση αυτή εξακολουθεί να ισχύει ακόμη και όταν μέλη του εν λόγω προσωπικού παύσουν να ασκούν τα καθήκοντά τους ή να απασχολούνται στη συγκεκριμένη θέση εργασίας ή μετά τον τερματισμό των δραστηριοτήτων τους. Άρθρο 39 Ευθύνες των κρατών μελών 1. Κάθε κράτος μέλος είναι αρμόδιο για: α) την ανάπτυξη του εθνικού του συστήματος, τη σύνδεση με το κεντρικό αποθετήριο και την έκδοση αδειοδοτικών· β) τη διοργάνωση, διαχείριση, λειτουργία και συντήρηση του εθνικού του συστήματος· γ) τη διαχείριση και τις λεπτομέρειες πρόσβασης των αρμοδίων αρχών στο κεντρικό αποθετήριο, βάσει του παρόντος κανονισμού, και την κατάρτιση και τακτική ενημέρωση καταλόγου του προσωπικού και των προσόντων του. 2. Κάθε κράτος μέλος διορίζει μια εθνική αρχή, η οποία παρέχει στις αρμόδιες αρχές πρόσβαση στο κεντρικό αποθετήριο, και συνδέει αυτή την εθνική αρχή με το δίκτυο σημείων εισόδου. 3. Κάθε κράτος μέλος τηρεί αυτοματοποιημένες διαδικασίες επεξεργασίας δεδομένων. 4. Πριν να εξουσιοδοτηθεί για την επεξεργασία δεδομένων που έχουν αποθηκευθεί στο κεντρικό αποθετήριο, το προσωπικό των αρχών που έχουν δικαίωμα πρόσβασης και χρήσης του κεντρικού αποθετηρίου λαμβάνει τη δέουσα κατάρτιση για την ασφάλεια και τους κανόνες προστασίας των δεδομένων. 5. Οι δαπάνες που αφορούν τα εθνικά συστήματα καθώς και τη διοργάνωση της εθνικής διεπαφής βαρύνουν τον προϋπολογισμό της Ένωσης. Άρθρο 40 Ευθύνη για τη χρήση δεδομένων 1. Κάθε κράτος μέλος διασφαλίζει τη νομιμότητα της επεξεργασίας των δεδομένων, και συγκεκριμένα ότι πρόσβαση στα δεδομένα που υφίστανται επεξεργασία στο κεντρικό αποθετήριο έχει μόνο το δεόντως εξουσιοδοτημένο προσωπικό για την εκτέλεση των καθηκόντων σύμφωνα με τον παρόντα κανονισμό. Το υπεύθυνο κράτος μέλος μεριμνά ιδίως: α) για τη νομότυπη συγκέντρωση των δεδομένων· β) για τη νομότυπη διαβίβαση των δεδομένων στο κεντρικό αποθετήριο· γ) για την ακρίβεια και την επικαιροποίηση των δεδομένων κατά τη διαβίβασή τους στο κεντρικό αποθετήριο. 2. Ο Οργανισμός εξασφαλίζει ότι το κεντρικό αποθετήριο λειτουργεί σύμφωνα με τον παρόντα κανονισμό και με τα αναφερόμενα στο άρθρο 37 μέτρα εφαρμογής. Ειδικότερα, ο Οργανισμός: α) λαμβάνει τα αναγκαία μέτρα για την ασφάλεια του κεντρικού αποθετηρίου και της υποδομής επικοινωνίας μεταξύ του κεντρικού αποθετηρίου και των εθνικών διεπαφών, με την επιφύλαξη των αρμοδιοτήτων κάθε κράτους μέλους· β) εξασφαλίζει ότι μόνο το δεόντως εξουσιοδοτημένο προσωπικό έχει πρόσβαση στα δεδομένα που υφίστανται επεξεργασία στο κεντρικό αποθετήριο, με σκοπό την εκτέλεση των καθηκόντων του Οργανισμού σύμφωνα με τον παρόντα κανονισμό. 3. Ο Οργανισμός ενημερώνει το Ευρωπαϊκό Κοινοβούλιο, το Συμβούλιο και την Επιτροπή για τα μέτρα που λαμβάνει κατ’ εφαρμογή της παραγράφου 2 για την έναρξη της λειτουργίας του ΠΚΤ. Άρθρο 41 Διατήρηση δεδομένων σε εθνικά αρχεία 1. Ένα κράτος μέλος μπορεί να δια